Дилором Салоҳий. Навоийнинг Рум диёрига туҳфаси (2006) - www.ziyouz.uz\nБош саҳифа МатбуотҲозирги давр матбуотиДилором Салоҳий. Навоийнинг Рум диёрига туҳфаси (2006)\nНизомиддин Амир Алишер Навоийнинг дурдона асарлари шоир ўзи ҳаётлиги давридаёқ Шарқ мамлакатлари ва Европага тарқалган эди. У вазири аъзам сифатида\nАнинг забтиға бир девон йибордим,\nКи девон тузмаган дафтарни андоқ, —\nдеб ёзганида ўз асарларининг Хуросондан четдаги ўлкаларга ҳам маълум ва машҳур эканлигига ишора қилганди. Хондамирнинг маълумот беришича, Ҳиротга Алишер Навоий асарларини юборишни илтимос қилиб тинмай мактублар келиб турган. Шоир девонлари подшоҳу султонларга, амиру амалдорларга энг қимматбаҳо совға сифатида тақдим этилган. Ана шундай қимматбаҳо совғалардан бири ҳақида яқинда қўлимизга келиб тушган бир нодир қўлёзма асар нусхаси гувоҳлик беради.\nИталиянинг Болоня университети Самарқанд давлат университети билан манбашунос мутахассислар тайёрлаш бўйича бир неча йилдан буён ҳамкорлик олиб боради. Ушбу университет профессори Маурицио Този самарқандлик мутахассисларга Болоня университети кутубхонасида Алишер Навоий номи билан боғлиқ бир қўлёзманинг сақланаётганлиги ҳақида хабар берди. Ниҳоят, профессорлар — М.Този ва Ш.Сафаров саъй-ҳаракатлари билан ушбу қўлёзманинг фото ва электрон нусхалари СамДУ ўзбек адабиёти тарихи кафедрасига келтирилди.\nАсар Болоня университети кутубхонасида 3370-инвентар рақами остида сақланади, унинг номи эса «Рисолат ат-таворих» деб қайд этилган. Асар муаллифи сифатида Амир Алишер Навоий номи кўрсатилган.\nҚўлёзма билан танишар эканмиз, бу асар Алишер Навоий «Тарихи мулуки Ажам» асарининг усмонли турк тилига қилинган таржимаси эканлиги аён бўлди.\nМатн 71 саҳифадан иборат, бағоят гўзал настаълиқ хатида ёзилган. Асар матни электрон нусхада бўлганлиги сабабли унинг муқоваси, унвони, ҳажми, ранги ва безаклари ҳақида маълумотга эга бўлолмадик. Саҳифаларда жадваллар ва лавҳ чизилмаган, аммо баъзи сарлавҳалар, айрим мазмун жиҳатидан муҳим сўзлар, «қитъа», «маснавий», «шеър» каби калималар бошқа хил рангдаги сиёҳ билан ёзилганлиги сезилиб турибди. Асосий матн атрофида, яъни саҳифаларнинг ҳошияларида ҳеч қандай ёзув кўзга ташланмайди.\nҚўлёзманинг дастлабки саҳифаларида Мавлоно Абдураҳмон Жомий лирик девонларига ёзилган дебоча матни келтирилган. Матнда имло хатолари мавжуд, баъзи ҳолларда айрим сўзлар тушириб қолдирилган. Қўлёзманинг 3б — 4а саҳифалари йўқ.\n4б-саҳифадан «Бисмиллаҳир роҳманир роҳийм» калимаси билан Тангри таолога ҳамд бошланади. Ҳамд матнидан муаллифнинг тили туркий тилнинг Ҳирот ёки Марказий Осиё лаҳжаларидан бирида эмаслиги маълум бўлади. Яъни: «Ҳамди номаҳдуд ва санойи номаъдуд ул Сониъи Офаридгора ва ул Холиқи Парвардигора, ки навъи инсониййи таълими аспо ва такрийми «Каррамно…» ила сойир ҳайвонотдин сарафроз ва ҳар сунъини луғоти мухталифа сабаби ила бири бирдин мумтоз эдуб, ҳар фардина бир завқ ва ҳол ва ҳар ҳола мувофиқ ҳусни мутаол верди …».\nҲамддан сўнг хотам-ул-анбиё Расулуллоҳ (с.а.в) шаънига наът келтирилган. Шундан сўнг таржима муаллифи рисола таълифининг сабабини баён этади. Маълум бўлишича, муаллиф Алишер Навоийнинг «Тарихи мулуки Ажам» асарини бир куни бир соҳиби давлатнинг мажлисига туҳфа сифатида келтиради. Бу кишини муаллиф «соҳиби давлат», «олийшон», «азиз» деб таърифлашига кўра, уни ё подшоҳ, ё шаҳзода ёхуд бирор ҳоким мансабидаги шахс деб тушуниш мумкин. Камоли одобидан муаллиф унинг номини очиқ тилга олмайди. Ҳадяни қабул қилгач, у олий мартабали зот мазкур «дилпазир» ва «беназир» китобга ҳамду таҳсин сўзларини айтиб, уни ҳадя этувчига эҳсонлар келтиришни буюради. Мажлисда ҳозир бўлган эътиборли кишилардан баъзилари бир таклифни ўртага ташлайдилар, яъни: «Ул мажлисда ҳозир ўлан аъиззаи асҳобдин ва ажиллаи аҳбобдин баъзи илтимос айладиларким, бу рисолаи чиғатой дилиндин чиқоруб румий либос-ла зийнат вермак мурод эдиндиларки, то ҳар киши фаҳвосини фаҳм эдуб, маҳфуми қиссадин огоҳ ва хабардор ўла». Бундан маълум бўладики, мазкур воқеа Туркия шаҳарларидан бирида юз берган ва мажлис аҳли Марказий Осиё туркий тилини яхши тушунмайдиган Кичик Осиё турклари бўлган. Муаллифнинг «румий либос-ла зийнат вермак…» дейишига қараганда, воқеа қадимги Рум диёри, яъни Истанбулда кечган бўлиши мумкин.\nМажлис аҳлининг таклифига кўра, «соҳиби давлат» китобни «румий» туркийсига таржима этишни совға келтирганнинг ўзидан илтимос қилади: «Ул ҳазрат даҳи бу азизлари илтимосини қабул эдуб ва ул хидмати яна бу ҳақира ҳавола этдиклари ажалидин бу хидмата илтизом ва бу густоҳлиға журъат ва иқдом этилди». Муаллиф ўзи адо этмоқчи бўлган хизматни улуғ инсонлар илтифоти қаршисида жуда оз ва кўримсиз меҳнат деб камтарона баҳолайди. Дебоча ниҳоясида муаллифнинг қуйидаги эътирофи келтирилган: «Фузалотнинг қиссалари эҳсонидин масъул ва маъмурдурки, «Ал-маъмул маъдад вал-узр мақбул инда кироман-нос»,(«Улуғ инсонлар наздида озгина уринишлар ҳисоб ва узрлар қабулдир». — Д.С.) маъноси узра бу ҳақирнинг густоҳлиғини маҳзур ва авроби бир айбини зери доман ислоҳда пўшида ва мастур буюрсунлар».\nШундан сўнг «Ҳазрати Мир Алишер равшанзамир алайҳираҳматра «вар-ризвону минал-алиййил-кабийра» («Боғ буюклар ва улуғлардан иборатдир». — Д.С.) «Таворихи мулук»инда шуйла таҳрир ва тақдир эдерки, …» деган сўзлар билан асарнинг асосий матни бошланади. Асар матни 65 саҳифадан иборат.\nҚўлёзманинг охирги саҳифаларида таржимоннинг хотима сифатида ёзган сўзлари бор. Асар таржимасини тугатгач, у хотам ул-анбиё Муҳаммад(с.а.в)га дуруд ва саломлар йўллайди. «Ал-ваҳҳобу ҳусн тавфиқа» сўзларидан сўнг «наът» сўзи ёзилган. Аммо наът матни келтирилмаган. Шундан кейин асар ёзиб тугатилган сана ва муаллифнинг исм-шарифи баён этилган. Яъни, асар 989 ҳижрий йилнинг жумодил аввал ойида ёзиб тугатилган. Унинг муаллифи Садриддин бин Қози Шукруллоҳ ар-Раззоқули Ғафуруллоҳ номли шахс бўлган экан.\nМуаллиф барча иймон келтирганлар ва мусулмонлар ҳақига дуо қилгач, қуйидаги рубоийни ёзиб қолдирган:\nҲар ки хонад дуо тамаъ дорам,\nЗ-онки ман бандаи гунаҳкорам.\nҒариқи раҳмати яздон касе бод,\nКи котибро ба «Ал-ҳамди» кунад ёд.\nҚўлёзма ўқилиши қулай, чиройли дастхат билан ёзилганлигига қарамай, унда тушуниш қийин бўлган сўз ва жумлалар ҳам учраб туради. Матнда баъзи сўзларда имловий хатоларга йўл қўйилгани ҳолда, баъзан гап орасидан айрим сўзларнинг тушириб қолдирилиши ҳодисалари ҳам учрайди. Масалан, 1б-бетдаёқ муқаддас китоблардан келтирилган иқтибосда мазмун мукаммал чиқиши учун бир феъл етишмайди: «Кунту набиййан ва Адама байнал мои ват-тийни». Сўзларнинг луғавий маънолари: кунту — бўлдим, набиййан — пайғамбарлик жиҳатидан, Адама — (Одамни) ёки хушбўй зиравор, байна — ораси(ўртаси), мои — сув, ват-тийни — анжир ёки тупроқ. Маълум бўлаётганидек, гапдан маъно чиқариш машкулот туғдиради.\nАйрим саҳифалардаги матннинг кўп жойлари ўчиб кетган.\nАлишер Навоийнинг «Тарихи мулуки Ажам» асари ўрта асрлар Шарқ таржимачилик анъаналарига мос тарзда бироз эркинроқ таржима этилган. Матннинг асосий қисми айнан, сўзма-сўз таржима қилинган. Аммо баъзи ўринларда муаллиф матнни қисқартириб, асосий мазмунни баён этиш билан чекланган. Шуни айтиш керакки, Навоий асарида келтирилган бирор тарихий шахс таржимада тушириб қолдирилмаган. Бу жиҳатдан асар тўлиқ, бироқ унда баён этилган айрим воқеа-ҳодисалар тафсилотлари қисқароқ берилган.\nТаржима муаллифининг шахсияти, туғилган ва ҳаёт кечирган йиллари, касби, воқеанинг қаерда содир бўлгани ҳақида бирор фикр билдириш мушкул. Аммо, шу нарса маълумки, муаллиф шоир ёки адиб бўлганми, моҳир таржимон бўлганми ёхуд адабиёт иштиёқманди бўлганми, таржимага жуда жиддий ёндашган. Қайд этганимиздек, асардаги баъзи воқеалар тафсилотларини мухтасар ҳикоя қилгани ҳолда, матнга бирор янгилик ёки қўшимча киритишга журъат этмаган. Албатта, қўлёзманинг асл нусха ёки кўчирилган эканлиги, муаллиф дастхатими ёки кўпайтирилган нусхалиги ҳам номаълум. Аммо 1640/41 мелодий йилга мансуб қўлёзма тадқиқотчилар эътиборида бўлиши ва махсус илмий изланишларни талаб этиши табиий ҳолдир.\nУшбу таржима асар муаллиф фойдаланган қўлёзманинг топилишига ҳам имкон яратиши мумкин. Ҳар ҳолда, бу ажойиб ҳодиса — ХVII аср ўрталарида Ҳазрат Алишер Навоий асарининг қимматбаҳо туҳфа тариқасида Рум диёрида мавжуд бўлиши — шоир умумбашарий ижодининг барча эллар учун фойдали, умрбоқийлигига мисол бўла олади.\n«Ўзбекистон адабиёти ва санъати» газетасининг 2006 йил 5-сонидан олинди.\n← Аввалги Аввалги Қамчибек Кенжа. Буюк алломанинг мангу оромгоҳи (2006)\nКейинги → Кейинги: Жўра Худойбердиев. «Девону луғотут турк» қачон топилган? (2006)


ДАВЛАТ СОЛИҚ ИНСПЕКЦИЯСИ БОШЛИҒИНИНГ 2022... | Tuproqqala tuman hokimligi rasmiy web sayti\nTuproqqal'a tuman hokimligining rasmiy veb-sayti\nДАВЛАТ СОЛИҚ ИНСПЕКЦИЯСИ БОШЛИҒИНИНГ 2022 ЙИЛ АПРЕЛ ОЙИ ЯКУНИ БЎЙИЧА ҲИСОБОТИ ВА ТАДБИРКОРЛАРГА МУРОЖААТИ\nДарҳақиқат, бугунги кунда “Солиқчи-кўмакчи” тамойили асосида вилоят солиқ хизмати органлари томонидан тадбиркорлар ҳузурига борган ҳолда уларнинг муаммоларини ўрганиб, сайёр солиқ маслаҳатлари кўрсатиш тизимли равишда йўлга қўйилган.\nМасалан, биргина апрел ойи давомида туманда 34та корхоналарнинг муаммолари батафсил ўрганилди. Натижада, солиқ хизмати органлари ходимлари кўмаги билан 34 та муаммолар ижобий ҳал этилди. Бугунги кунда бошқа ташкилотлар билан боғлиқ масалалар қатъий назоратга олиниб, ҳамкорликда ҳал этиш чоралари кўрилмоқда.\nШунингдек, апрел ойида олиб борилган ўрганишлар давомида солиқ турлари бўйича 6 та субъектнинг 18252,6 минг сўм мавжуд ортиқча тўлов суммаси қайтариб берилди.\nТаъкидлаш ўринлики, жорий этилган қатор солиқ имтиёзлари, солиқ юки ва турларининг камайтирилганлиги тўғрисида тадбиркорлар ўртасида олиб борилаётган тушунтириш-тарғибот ишлари натижасида апрел ойининг ўзида 76та норасмий иш ўринлари қонунийлаштирилди. Энг муҳими, фуқаролар муқим иш ўринларига эга бўлди.\nАйниқса, турли сабаблар билан фаолияти вақтинча тўхтаб қолган тадбиркорлик субектларини ҳар томонлама қўллаб-қувватлаш, улар фаолиятини тиклаш борасида жорий йилнинг апрел ойи давомида самарали ишлар амалга оширилди. Жумладан, ана шундай 4 та корхонанинг фаолияти тикланди. Натижада, 9 та янги иш ўринлари яратилди.\nБугунги кунда қўлида ҳунари бор ёки уйда якка тартибда маълум фаолият билан шуғулланиб келаётган фуқароларимиз талайгина. Уларнинг ўзини ўзи банд қилиши, иш стажига эга бўлиши учун солиқ хизмати органлари томонидан доимий кўмак кўрсатиб келинмоқда. Жумладан, жорий йилнинг апрел ойи якуни билан вилоятда 260 нафар фуқаролар ўзини ўзи банд қилиш тизими орқали рўйхатдан ўтиб, муайян фаолият турлари билан мунтазам шуғулланиб келмоқда.\nҲурматли солиқ тўловчилар! Биз солиқ хизмати органлари ходимлари сизларнинг муаммоларингиз қонуний ҳал этиш, фаолиятингиз давомида юзага келган барча тушунмовчиликларга ечим топишда доимий кўмак беришга тайёрмиз.\nТупроққалъа туман Давлат Солиқ инспексияси бошлиғи И.Султонов\nwww.tuproqqalatumani.uz ga havola ko‘rsatilishi shart\n© 2022 Tuproqqal'a tumani hokimligi rasmiy veb-sayti\nTuman hokimi qaror va farmoyishlari\nIshlab chiqivchi:Furqat Masharipov


Путин кичик бизнесни қўллаш учун ҳар бир одамга 12 минг рублдан беришни таклиф қилди\n25 октябр 2020, Тошкент вақти: 22:20\nВладимир Путин бунинг учун ширкатлар битта талабни бажариши шартлигини айтди.\nРоссия президенти Владимир Путин 15 апрель куни ўтказилган видеоселектор йиғилишида COVID-19 пандемияси оқибатларини юмшатиш мақсадида кичик ва ўрта бизнесни қўллаб қувватлаш учун беминнат молиявий кўмак кўрсатишни ҳукумат аъзоларига тавсия қилди.\nПрезидентнинг билдиришича, беминнат ёрдам кичик ёки ўрта бизнес соҳасида ишловчи ҳар бир ходимга ойига 12 минг 130 рублни ташкил қилиши лозим. Бу пулни олмоқчи бўлган ширкатлар 1 апрелгача ишчи ўринларининг камида 90 фоизини сақлаб қолганлари тўғрисидаги ҳужжатларни тақдим этишлари зарур. Путин бу талабни бажарган ширкатлар 18 майгача апрель ойи учун, июнда эса май ойи учун ажратилган маблағни олади.\n14 апрель куни етакчи иқтисодчилар Россия ҳукуматини пандемия даврида ҳар бир фуқарога ойига 20 минг рублдан пул тўлаб туришга, коммунал ҳаражатларни ўз зиммасига олишга, “ўзини яккалаш” шароитида пенсия миқдорини икки баробарга кўпайтиришга чақирган эдилар. Бунинг учун Россия ойига уч триллион рубль сарфлаши лозим бўлади. Бу қўшимча қўллов ҳукумат томонидан фуқароларга икки-уч ой давомида берилиши лозим.\nБугунги кунда Россияда 25 минг одам коронавирусга чалинган. 198 бемор вафот этган.


ЎзА - Маҳалла обод – мамлакат обод\n01.03.2017 17:32 Чоп этиш версияси\n– Ушбу ҳужжатда фуқаролар йиғинларининг жамиятдаги ўрнини янада мустаҳкамлаш, уларни жойларда халқнинг чинакам маслакдоши ва кўмакдошига айлантириш юзасидан амалга ошириладиган аниқ чора-тадбирлар белгилаб берилган, – дейди Жиззах вилояти Ғаллаорол туманидаги “Булоқбоши” қишлоқ фукаролар йиғини диний маърифат ва маънавий-ахлоқий тарбия масалалари бўйича маслаҳатчиси, “Эл-юрт ҳурмати” ордени соҳибаси Шаҳринисо Каримова. – Мустақиллик йилларида амалга оширилаётган кенг кўламли чора-тадбирлар самарасида маҳалла том маънода ноёб, дунёда ўхшаши бўлмаган тузилмага айлантирилди. Жамиятдаги, аҳолининг турмуш тарзидаги, ҳудудларни ривожлантиришдаги ўзгаришлар жараёнида маҳалланинг ўрни беқиёс. Мазкур фармон асосида маҳалла бошқарувини янада такомиллаштиришнинг аниқ тизими яратилиши барча фуқаролар манфаатига хизмат қилади.\nМиллий қонунчилигимизга мувофиқ ҳар бир маҳалла мустақил худудий бирлик субъекти ҳуқуқига эга бўлишига қарамай, амалда айрим маҳаллалар шаҳарча, қишлоқ фуқаролар йиғинлари таркибида фаолият кўрсатаётган эди. Жиззах вилоятининг Шароф Рашидов, Зомин, Фориш туманларидаги айрим шаҳарча ва қишлоқ фуқаролар йиғинлари таркибида 3-4 тадан маҳалла мавжуд. Бундай поғонали тизим баъзан англашилмовчиликларга сабаб бўлаётган эди.\nБундан ташқари, бир тумандаги қишлоқ ёки шаҳарча фуқаролар йиғини таркибида яна шу номдаги маҳалла учраши вазифа ва мажбуриятлар тақсимотида тушунмовчиликлар келтириб чиқарарди. Ўзбекистон Республикасининг Конституциясига, “Фуқароларнинг ўзини ўзи бошқариш органлари тўғрисида”ги, “Фуқаролар йиғини раиси (оқсоқоли) ва унинг маслаҳатчилари сайлови тўғрисида”ги қонунларга мувофиқ ишлаб чиқилган Фуқаролар йиғинларининг намунавий низомида ҳам “маҳалла ичида маҳалла тузилиши” кўзда тутилмаган.\n– Халқимизнинг кўп асрлик ҳаёт тажрибаси асосида шаклланган маҳаллага ортиқча поғонали бошқарув тизимини жорий этиб бўлмайди, – дейди “Маҳалла” хайрия жамоат фонди Шароф Рашидов тумани бўлинмаси раиси Ўрол Ўрозбоев. – Фуқаролар йиғини таркибида яна бир фуқаролар йиғини бўлиши ортиқча тадбирбозликка, баъзан бири иккинчисини такрорлашига олиб келмоқда. Президентимизнинг мазкур фармонида таркибида маҳаллалар тузилган шаҳарча, қишлоқ ва овул фуқаролар йиғинларини қонун ҳужжатларида белгиланган тартибда маҳалла фуқаролар йиғинига бирлаштириш ва бўлиш йўли билан қайта ташкил этиш белгилаб берилгани бошқарув тизимидаги бу каби камчиликларга барҳам беради.\nФармонда кўпчиликка маъқул бўлган яна бир масала – фуқаролар йиғинлари моддий-техник базасини замон талаблари даражасида мустаҳкамлашга, соҳада меҳнат қилаётган ходимларни рағбатлантиришга қаратилган чора-тадбирлардир. Бу маҳалла фаолияти самарадорлигини янада оширишда муҳим аҳамиятга эга.\nҲар бир шаҳар ё туманнинг ободлиги, аввало, маҳалла ободлигидан бошланади. Маҳалланинг обод бўлиши ҳудуднинг бошқарув маркази бўлган фуқаролар йиғини идорасида фаоллар, комиссиялар, профилактика инспектори, маҳалла посбони ва бошқа тузилмаларнинг тўлақонли фаолият юритиши учун яратилган қулайликларга ҳам бевосита боғлиқ.\nМилиция таянч пункти билан маҳалла идораси бир бинода жойлашган, профилактика инспектори йиғин таркибидаги комиссиялар, кенг жамоатчилик билан ҳамкорликда фаолият кўрсатиши учун шароитлар яратилган ҳудудларда ҳуқуқбузарликлар кескин камаймоқда. Масалан, ўтган йили вилоятдаги 305 фуқаролар йиғинининг 21 таси ҳудудида жиноят умуман содир этилмагани ҳам ана шу ҳамкорлик самарасидир.\nМирзачўл туманидаги “Пахтазор” қишлоқ фуқаролар йиғини идораси биносида профилактика инспектори учун учта хона ажратилган. Бу қулайлик аҳоли ўртасида профилактик тадбирларни самарали ўтказиш, фаоллар, йиғин таркибидаги комиссиялар билан ҳамкорликда ишлаш имкониятини кенгайтирмоқда. Кам таъминланган, боқувчисини йўқотган, нотинч оилалар, хорижга ишлашга бориб келган фуқаролар, вақтинча ишсизлар йиғин таркибидаги комиссия аъзоларига, фаолларга бириктирилган. Ўтган йили ва шу йилнинг ўтган даврида ҳудудда бирорта жиноят содир этилмагани, вояга етмаганлар ўртасида ҳам ҳеч қандай ҳуқуқбузарлик юз бермагани унинг самарадорлигини кўрсатиб турибди.\n– Бирон кўнгилсизлик рўй берганидан кейин уни муҳокама этиб, тегишли чоралар белгилашдан кўра, ҳудуддаги ишсиз фуқарони ишга жойлаштириш, қўшнилар ўртасидаги келишмовчилик газак олмасдан туриб уларни яраштириш, мактаб ва коллеждаги давоматни мунтазам назорат қилиб бориш ҳам осон, ҳам самарали, – дейди “Пахтазор” қишлоқ фуқаролар йиғини раиси Қорақул Қурбонов. – Профилактика инспектори, маҳалла посбони, вояга етмаганлар ва спорт ишлари, хотин-қизлар масалалари бўйича, яраштирув ва бошқа комиссиялар билан яқин ҳамкорлик йўлга қўйилгани яхши самара бераётир. Улар оилаларда, таълим муассасаларида фақат тушунтириш, огоҳлантириш тадбирлари ўтказиб қолмасдан, муаммони ҳал этишга амалий ёрдам кўрсатмоқда. Шу йўл билан ўтган йили 50 дан зиёд ёшни ҳудудимиздаги корхона ва фермер хўжаликларига ишга жойлаштирдик. 10 оилага моддий ёрдам кўрсатилди. Ўндан ортиқ фуқарога тадбиркорликни бошлашда кўмак берилди. Давлатимиз раҳбарининг 2017 йил 3 февралдаги “Маҳалла институтини янада такомиллаштириш чора-тадбирлари тўғрисида”ги фармони бу борадаги ишлар самарадорлигини янада оширишга хизмат қилади.


Асосий қонун атрофидаги топишмоқлар ёки Нима учун Қирғизистон Конституцияси давлат тилида ёзилмади? - Фарғона.Ру ахборот агентлиги\n04:46 msk, 7 Июль 2020\nАсосий қонун атрофидаги топишмоқлар ёки Нима учун Қирғизистон Конституцияси давлат тилида ёзилмади?\n01.12.2006 18:21 msk\nСуратда: мақола муаллифи Улуғбек Абдусаломов\nҚирғизистоннинг янги таҳрирдаги Конституцияси Жогорку Кенешда қандай қабул қилинганлигига жумҳуриятнинг деярли барча фуқаролари телевидения орқали гувоҳ бўлдилар. Кўпчилик Асосий қонунни мамлакатимизнинг давлат тилида ёзилганлигига ҳатто шубҳа ҳам қилмаган бўлсалар керак. Чунки кейинги даврда мамлакатнинг олий раҳбариятида ва парламентда қирғиз тилини ривожлантириш ва унга бўлган муносабатни тубдан ўзгартириш ҳақида жиддий гап сўзлар бўлганлиги ана шундай мулоҳазани туғдиради.\nНима учун янги таҳрирдаги Конституция давлат тилида ёзилмаганлигига ҳатто масъул шахслар ҳам ойдинлик кирита олмаяптилар. “Фарғона.Ру”да чиққан “Таржима мушкиласи: Қирғизистон янги Конституциясининг матни ҳалигача чоп этилгани йўқ” мақоласида мухбирлар “мурожаат қилган Жўғўрқу Кенеш аппаратидаги масъул ходимлар вазиятни изоҳлашдан бош тортишиб, “отангга бор, онангга бор” қабилида иш тутишди. Аппарат раҳбари Суюнбек Касмамбетов “янги таҳрирдаги Конституциянинг матни аллақачон давлат тилига таржима қилинган”лигини маълум қилди”, дейилади. Шунга қарамай, президент Қурмонбек Бакиев томонидан 9 ноябрдаёқ имзоланган мамлакат асосий қонуни матни ҳалигача матбуотда эълон қилинмади.\nҚирғизистоннинг Конституцияси давлат тилида ёзилмаганлигининг ва бугунги кунгача эълон қилинмаётганлигининг сабаби нимада? Бу саволга жавоб бериш учун Конституцияни ислоҳ қилишга бўлган ҳаракат тарихига бир назар солишимиз керакка ўхшайди.\nТил масаласи сиёсатчиларни бошқа нарсалардан кўра камроқ ўйлантиради\nАқаевнинг Қирғизистондан қочишига сабаб бўлган 24 март воқеалари аслида конституциявий ислоҳотларни ўтказишни талаб қилган мамлакат сиёсий элитаси ҳаракати оқибатида юз берганди. Янги сайланган парламент Конституциявий кенгаш тузиб, янги Конституциянинг лойиҳасини тайёрлаганди. Давлат тилида ёзилган бу лойиҳа 2006 йил 17 июнда матбуотда эълон қилинганди. Лекин бу ҳолат президент атрофидаги айрим консерватив кучларга ёқмади, шекилли. Пировардида Конституциявий кенгашга Қ. Бакиев ўзи бош бўлди ва кенгаш таркиби бир неча марта ўзгартирилиб, 350 тадан ҳам кўпайиб кетди. Бироқ тадбир ҳам Конституциянинг янги лойиҳасини тайёрлаш бўйича мақсадни амалга ошира олмади.\nОмма ўртасидаги норозилик кучая бошлаши натижасида парламент депутати Азимбек Бекназаров бошчилигидаги комиссия пайдо бўлди. Бу комиссия давлат тилида бошқарувнинг уч шакли бўйича уч хил Конституция ёзиб, уларни матбуотда эълон қилиб, юзага келган тарангликни бироз пасайтирди.\nБу орада сиёсий партиялар ва бош вазир Феликс Қулов ҳам Конституция лойиҳаси бўйича ўз вариантларини таклиф қилдилар. Президент Бакиев эса Қирғизистон Асосий қонунининг йигирмадан ортиқ варианти пайдо бўлганини бир неча бор қайд этганди.\n2005 йил 24 мартдан буён орадан бир ярим йилдан кўпроқ вақт ўтган бўлганига қарамай, Жўғўрку Кенешнинг Тўроғаси (раиси) М. Султановнинг ибораси билан айтганда, “услубий ғализликлари” етарлича ўрин олган янги таҳрирдаги Конституцияни нега шошилиб қабул қилдик? Нега янги таҳрирдаги Конституциянинг матни рус тилида ёзилди ва унга турли такрорлар, бир-бирини инкор қиладиган моддалар кириб қолди? Президентдан олинган ваколатларни энди Бош вазир бажарса, нега янги таҳрирдаги Конституция матнида Бош вазирнинг ваколатлари тўғрисида аниқ бир конституциявий қоидаларни ўз ичига олган моддалар йўқ?\nҚиёсий таҳлиллар шуни кўрсатадики, Конституциянинг президент томонидан 6 ноябрда юборилган лойиҳаси Жўғўрқу Кенеш депутатлари томонидан қайтарилгандан кейин Бишкекда сиёсий вазият ниҳоятда таранглашган. Худди шу пайтда спикер М. Султанов ва яна қайсидир «эпчил» сиёсатчиларнинг ташаббуси билан мувофиқлаштирувчи комиссия тузилади. Бу комиссияга ЖКдан 4 депутат, президент томонидан ҳам шунча вакил кирганди. Мана шу комиссия бир кеча-кундуз мобайнида ҳозирги Конституциянинг матнини тайёрлади ва ўзлари қўл қўйишиб, Конституция лойиҳаси сифатида президентга имзо чектириб, Жўғўрқу Кенешга қабул қилиш учун тақдим қилишга муяссар бўлишди.\nПарламент эса уни яшин тезлигида қабул қилди. Нега шундай бўлди? Бу ҳодисанинг юз берганлигини ташқи омилларга кўра таҳлил қилганлар: «Сиёсий вазият ёмон эди, ўша куни Конституция қабул қилинмаганида, мамлакатдаги вазият яхшиланиб кетишига ҳеч ким кафолат беролмасди. Конституцияни тез қабул қилишиб, Президент ва Жўғўрқу Кенеш тўғри иш қилишди, Конституциядаги камчиликлар вақт ўтиши билан тузатилиб борилаверади», дейишса, бу воқеанинг ички омилларини, айрим депутатлардаги руҳий ўзгаришларни спикер М. Султановдаги илгари кўрилмаган «фаоллик»ка қараб таҳлил қилаётганлар конституциянинг бундай тез қабул қилиниши омманинг сиёсий тазйиқидан эмас, балки бошқа биз билмаган, бу “операция”нинг иштирокчиларигагина маълум бўлган омиллар таъсири натижасида бўлганлигини тахмин қилмоқдалар.\nСпикер М. Султанов нима қилиб бўлса ҳам, мувофиқлаштирувчи комиссия аъзолари ва президент қўл қўйган Конституция лойиҳасининг Жўғўрқу Кенеш томонидан қабул қилиниши учун жон куйдирди. Унинг ҳаракатлари самарали бўлиши учун комиссия аъзоси, Давлат котиби А. Мадумаровнинг ўзи кашф қилган сиёсий ўйинлар заҳирасидан жой олган навбатдаги «от юриши» қулай шароит яратиб берди. Комитетнинг раиси И. А. Масалиев ҳам қандайдир махфий шартномадан хабари бордай, Конституциянинг янги лойиҳасини қабул қилиш жараёнини тезлаштиришга шароит яратди. «Ислоҳотлар учун!» ҳаракатини қўлловчи депутатлар эса конституциявий ислоҳот бўлаётганлигини ҳисобга олишиб, бўлаётган воқеаларни қўллаб-қувватладилар. Қолган ишни спикер М. Султанов охирига етказди.\nБундан ҳамма хурсанд эди. Ҳатто мухолифат тарафдорлари билан президент тарафдорлари ҳам бир-бирларини табриклагандилар. Бунга фақат бир киши – келишув комиссияси аъзоси, парламент депутати Қамчибек Ташиев қарши бўлди.\nЎз обрўси учун яхши бўлмаслигини билса ҳам, Қирғизистон Республикасининг Гимни ижро этилаётган пайтда рус тилида «Позор! Позор!» деб, қўл силтаб, ҳайқириб турди.\nҚамчибек Ташиев нимадан норози эди?\nҚамчибек Ташиев ўзининг кейинги ҳатти-ҳаракатлари билан ҳам одамларни ҳайрон қолдиришдан тўхтамаяпти. “Общественний рейтинг” газетасига берган ўз интервьюсида у: “Мен бундан кейин ҳеч қачон депутатликка ўз номзодимни қўймайман, деб расмий баёнот бераман. Мен ҳозир парламентни тарқатиш тўғрисида ўйламоқдаман. Агар Жогорку Кенешнинг мана шу таркиби Марат Султанов бошчилигида яна уч ярим йил турса, унда биз бир неча ўн йил орқага кетамиз”, - деди. Унинг бу каби гапларидан комиссиядошлари ёки спикер уни бирор нарсада алдаб қўйган кўринадилар, деган хаёлга борасиз. Ҳар ҳолда, бу ерда қандайдир биз билмаган бир сир бор-да.\n24 ноябрда бўлиб ўтган Жўғўрқу Кенеш йиғилишида М. Султановнинг характеридаги ўзгаришлар, А. Келдибеков билан биргаликда депутат О. Текебаевга нисбатан қилган унинг “шиддатли ҳужуми” ҳамда 24.kg ахборот агентлиги сайтида ўша куниёқ берилган “Жогорку Кенешда менга ҳеч кимнинг кучи етмайди”, дея мақтаниши ана шу сирнинг мавжудлигига ишончни орттиради.\nФикримизча, бу сир сиёсатга эмас, балки иқтисодга боғлиққа ўхшайди. Ана шунданми, парламентда юз бераётган ички курашлардан хабардор айрим сиёсий технологлар Жўғўрқу Кенеш депутатларининг фаолиятини “сиёсий онгнинг пастлиги, тор манфаатларнинг ҳимоя қилиниши” каби сифатлашлар билан сифатлаяптимикин?\nЯнги Конституциядаги услубий ғализликлар ва камчиликларни Жўғўрқу Кенешдаги билимли ҳуқуқшунос депутатлар кўрмаган ва билмайди, деб бўлмайди. Улар лойиҳадаги камчиликларни кўришганлигига шубҳа йўқ. Лекин эски Конституциянинг 96-моддаси 4-бандига мувофиқ Конституцияга киритиладиган ўзгартириш ва қўшимчалар матни Жўғўрқу Кенешда муҳокама қилинаётган вақтда ўзгартириш мумкин эмаслиги уларни спикерга қарши чиқмасликларига мажбур қилган. Чунки улар бу матнга қарши чиқишса, Конституцияни қабул қилиш масаласи, демакки, демократик ислоҳот, конституциявий қонунга биноан яна бир йил орқага суриларди.\nАлатўў майдонидаги вазиятнинг таранглиги ҳамда ҳокимиятдаги айрим сиёсатчиларнинг сиёсий “шабкўрлиги”, яъни ҳокимият учун ҳар қандай ёмон усуллардан фойдаланиши мумкинлиги сабаб бўлиб, ноябрь воқеаларининг интиҳоси қандай бўлиши тўғрисидаги ташвиш ҳам уларни ўйлантириб қўйди. Ана шунданми, улар янги таҳрирдаги Конституциянинг қабул қилиниши билан жамият парламент бошқаруви томон катта бир қадам ташлаётганлиги ва яккаҳокимчиликка, олигархияга, коррупцияга зарба берилаётганлиги учун, ҳокимиятдагилар қандай сиёсий савдо уюштирсалар ҳам, қарши чиқмадилар.\nКонституциявий ислоҳот юз бераётганлиги ва бундан халқ манфаатдор эканлиги сабабли мухолафат лидерлари ва бошқа депутатларнинг сессияда тутган позицияси республика аҳолисининг кўпчилигига маъқул бўлди. Ана шундай объектив ва субъектив сабабларга кўра давлат тилида ёзилмаган янги таҳрирдаги Конституция яшин тезлигида қабул қилиниб, Президент томонидан имзо чекилди.\nАсосий қонун ишлай бошлашини қандай таъминлаш мумкин?\nКонституция имзо чекилган кундан бошлабоқ кучга кирган. Аммо бугунги кунда у ишлаяптими? Ҳозирча республика фуқароларининг қай бирисидан сўраманг, “йўқ, ҳамма иш илгариги тартибда кетяпти”,- дея жавоб беради.\nЯнги таҳрирдаги Конституцияни ўрганган ва уни эскисига солиштирган ҳар қандай маълумотли одам ҳам унинг халқ учун фойдали эканлигини сезади. “Бундан буёғига янги таҳрирдаги Конституциянинг ишлаши учун ким нима қилиши керак?” - деган ҳақли савол кўпчиликнинг хаёлида бор. Шуни таъкидлаш керакки, Конституциянинг тўла ишга киришини таъминлаш оддий халққа боғлиқ иш эмас. Уни тўла ҳаётимизга татбиқ қилиш учун Қирғизистон Республикасининг Жўғўрқу Кенеши, Бош вазири ва президенти жавобгардир. “Унда улар қандай ишларни қилишса, янги таҳрирдаги Конституциянинг қоидалари тезроқ амалга ошади?” - сўрайди қизиқувчилар. Бу саволга қуйидагича жавоб бериш мумкин.\nБиринчидан, Жўғўрқу Кенеш Конституция кучга киргандан кейин 6 ойнинг ичида барча конституциявий қонунларни, бугунги қўлланилаётган меъёрий-ҳуқуқий ҳужжатларни Қирғизистоннинг янги таҳрирдаги Конституцияси талабларига мувофиқлаштириши керак. Бунинг учун, спикерга кўра, 46 та қонунга ўзгартиришлар киритилиши зарур. Шу билан бирга янги Конституцияда белгиланган ўз ваколатлари ва вазифалари доирасида ўз фаолиятини уюштиришга ўтса, бу ҳаракат қолган ҳокимият шаҳобчаларига ҳам ижобий таъсир қилади.\nИккинчидан, Қирғизистон Республикасининг Бош вазири Жўғўрқу Кенеш билан тез оранинг ичида келишиши керак ва Ҳукуматнинг янги тизимини Жўғўрқу Кенешда тасдиқлатиб, унинг таркибини тасдиқлатиш учун президентга тақдим қилиши зарур. Янги таркибдаги Қирғизистон Ҳукумати республиканинг иқтисодий-ижтимоий ривожланиши Дастурини ишлаб чиқиб, Жўғўрқу Кенешда тасдиқлатиб, бу Дастурда кўзда тутилган тадбирларни амалга ошириш учун бутун халқни сафарбар қилиши керак.\nУчинчидан, Қирғизистон Республикасининг президенти Қирғизистон Республикасининг янги таҳрирдаги Конституцияси талабларини бажариш учун биринчи галда ўз маъмуриятини тугатиши ва унинг ўрнига президент Аппаратини тузиши керак. Эски Конституция асосидаги президент ваколатларининг кўпчилиги янги Конституцияга биноан Бош вазирга ўтганлиги сабабли, президент ўша ваколатларни, иложи бўлса, расмий равишда ўз эгасига ўтказиб бериши керак. Бу ишни амалга оширганидан президентнинг обрўси тушмайди, аксинча, кўтарилади. Айни пайтда бу янги Конституциянинг ишлаб кетишига бу катта туртки бўлади.


Ҳисоботлар / 2021-09-27\nАҳолини рўйхатга олишнинг асосий мақсади мамлакатнинг ижтимоий-иқтисодий ривожланиш прогнозларини ишлаб чиқиш, демографик кўрсаткичларни ҳисоблаш ва прогнозлаш, меҳнат ресурслари жойлашуви ва улардан фойдаланишни ўрганиш ҳамда илмий тадқиқотлар олиб бориш учун аҳоли тўғрисида ишончли\nва холис ахборотларни олиш ҳисобланади.\n- аҳолининг соғлиғини мустаҳкамлаш, хотин-қизлар ва болалар учун шарт-шароитларни яхшилаш, оилаларга ёрдам кўрсатиш бўйича чораларни ишлаб чиқиш мақсадида, аҳоли таркибидаги, демографик вазиятдаги ўзгаришларни баҳолашга доир маълумотлар базасини кенгайтириш;\n- шаҳарларни ва бошқа аҳоли пунктларини ижтимоий-иқтисодий ривожлантириш, меҳнат ресурсларини жойлаштириш ҳамда улардан фойдаланишнинг узоқ, ўрта ва қисқа муддатли прогнозлари ва дастурларини тайёрлаш;\n- аҳолини рўйхатга олишдавриоралиғидаги аҳоли сони\nва таркибининг жорий ҳисобини, ҳисоб-китобларини ҳамда прогнозларини амалга ошириш;\n- ижтимоий-иқтисодий ривожлантириш масалалари бўйича илмий тадқиқотларни амалга ошириш.\nБандихон туман статистика\nбўлими бошлиғи Ф.Ходжанов


Халқаро ҳамкорлик давом этмоқда\nЮристлар малакасини ошириш маркази томонидан халқаро алоқаларга алоҳида эътибор қаратилмоқда. Шунга кўра Марказ юрист кадрларни қайта тайёрлаш ва малакасини ошириш соҳасида бир қатор халқаро ташкилотлар билан ҳамкорликни йўлга қўйган. Хусусан, Германия халқаро ҳамкорлик жамияти (GIZ) ва Марказ ўртасида биргаликда ўқув машғулотлари ташкил этиш бўйича манфаатли ҳамкорлик алоқалари ўрнатилган.\n2020 йилнинг 12 февраль куни Германия халқаро ҳамкорлик жамияти (GIZ) ва Марказ ўзаро ҳамкорлик келишувига кўра адвокат ва медиаторлардан иборат Марказ тингловчилари учун ўқув машғулоти ташкил этилди. Унда фуқаролик ҳуқуқи соҳасида Германиялик халқаро эксперт жаноб Хайнрих Шнитгер томонидан маҳорат дарси ўтказилди.\nМарказ директорининг ўқув-услубий ва илмий ишлар бўйича биринчи ўринбосари А.Отажонов ўзининг кириш сўзида GIZ ташкилоти билан Марказнинг келгусидаги режалари ва биргаликда амалга ошириладиган ишлар тўғрисида гапириб, халқаро экспертни қутлади ҳамда унинг “Суд қарори қабул қилинишида судья ва адвокат ўртасидаги ҳамкорликнинг хусусиятлари” мавзусидаги маърузаси айнан соҳа мутахассислари учун мўлжаллангани ва унинг аҳамияти тўғрисида ўзининг фикрларини билдирди.\nТадбирда таъкидланишича, юрист кадрларни тайёрлаш, қайта тайёрлаш ва малакасини ошириш давр талабига мувофиқ ва вазиятга мослашувчан бўлиши, турли юридик касб эгаларининг талаб ва эҳтиёжларидан келиб чиқиб белгиланиши талаб этилмоқда. Айни шу йўлда GIZ ўз хусусиятига эга алоҳида мавзуларда маърузалар қилиш учун таниқли немис мутахассисларини Марказга таклиф этиш орқали ҳамкорликни қўллаб-қувватлаб келаяпти.\nТадбир интерфаол шаклда ўтди. Тадбир иштирокчилари хорижий экспертга саволлар билан мурожаат қилишди ҳамда Германия адвокатлари фаолиятини таққослаш имконига эга бўлдилар.


«Замин» фонди Васийлик кенгаши раиси Зироат Мирзиёева Қашқадарё вилоятига ташрифи доирасида 17-сонли ногиронлиги бор болалар учун ихтисослаштирилган мактаб-интернатида бўлди.\nБу ерда фонд кўмагида «Zamin Education» информатика синфи замонавий технологиялар билан жиҳозланган. Шунингдек, «Замонавий ёрдамчи асбоб-ускуналар билан жиҳозлаш» лойиҳаси доирасида 24 та фронтал ва 12 та якка тартибдаги ўқув хонасига замонавий ФМ тизимлари ўрнатилди.\n«Мен эшитяпман!» лойиҳаси доирасида Қаршидаги мактабнинг барча ўқувчилари диагностикадан ўтказилди ва 413 нафар ўқувчига 2 тадан замонавий рақамли эшитиш аппарати топширилди.\n«Бизнинг барча ҳаракатларимиз сизнинг эртанги кунингиз учун бўляпти. Мақсадимиз аниқ – чуқур билим олинг, билимларингизни ҳаётда қўлланг ва жамиятда ўз ўрнингизни топинг. Умид қиламанки, сиз илм йўлида ҳеч қандай тўсиқларга учрамайсиз. Келажакда катта зафарларга эришасиз», — дея таъкидлади Зироат Мирзиёева.\nҚашқадарё Зироат Мирзиёева\nҲодиса 06/01, 10:17


Эски уй - Hidoyat.uz\nАсосий саҳифа Мақолалар Эски уй\nЧоп этилди Iyun 11, 2019 Эски уйda fikr bildirishni o'chirish\nЁшлигим бобомларнинг уйида ўтган. Бобом, момом невараларига ўта меҳрибон эдилар. Улар яшаган жойлари ҳам менга жуда қадрдон бўлиб, уйлари оддий: бир даҳлиз ва катта хонадан иборат эди. Олди қисмидаги айвончанинг бир бурчагида чиройли қушнинг уйчаси – худди кичкина косача ўрнатиб қўйгандек турарди. Момом унга ҳеч кимни теккизмасди. Ён томонида ўчоқ, унинг устида қора қозон. Момом овқат тайёрлар, қора қумғонни оловга яқин қўйса, чой ҳам қайнар эди. Ўша даврда ошхона вазифасини бажарган бу бостирманинг учта устуни теракдан, томига шох-шибба ташланган эди. Остидаги сўрига шолча солиниб, икки томонида тўшакча ва иккита ёстиқ қўйилган бўларди. Бобомиз ишдан келганда ёнбошлаб ёки суяниб шу ерда дам оларди. Ҳовлининг ўртасида бир туп нок дарахти, биз ҳар йили унинг пишиб тушишини интизор кутардик.\nБаҳор келса, ҳовлида қалдирғочлар пайдо бўлиб қоларди. Момом уларни меҳмондек қарши олар, худди тилини билгандек, “Яхши келдиларингми, уйларинг сизларни кутяпти”, дер эдилар. Қалдирғочлар баҳор, ёз фаслларида туриб, икки ёки тўртта бола очиб, учирма қиларди. Кеч кузда иссиқ томонларга кетиш олдидан ҳовлимизда гирди-капалак бўлиб чириллаб учишиб, гўё бизлар билан хайрлашишарди.\nЙиллар тез ўтиб кетди. Биз, болалар улғайдик, ўқидик, меҳрибон бобомиз, момомизнинг қанотлари остида учирма бўлдик. Улар ёшларини яшаб, оламдан ўтдилар. Амакиларим биз учун жуда севимли бўлган уйни бузиб, ўрнига ҳашаматли иморат қурдилар. Қалдирғочлар ҳар йилгидек учиб келишди, худди қадрдонларини излаган каби ҳовлида бир неча марта айланиб, ўзларини тўрт томонга уриб кўрдилар. Кейин тезда ғойиб бўлишди. Улар бошқа қайтиб келмади. Ўшандан бери ўйлайман: “Қариси бор уйнинг париси бор”, яна “Ҳаттоки қушнинг ҳам уйи бузилмасин”, деб бежиз айтишмаган экан.


Дунёнинг энг яхши мактаб таълими тизимларининг ўзига хос жиҳатлари\nТаҳлил ва тажриба\nХIX асрнинг иккинчи ярмида илмий-технологик жараёналарнинг жадал тараққий этиши инсониятни таълимга бўлган муносабатини ўзгартиришига туртки бўлди.\nДунёнинг кўплаб мамлакатлари таълим тизимида катта ислоҳотлар бошланди. Албатта, йиллар ўтиб бу ислоҳотлар ўз натижасини берди. Қачонлардир ўта қашшоқ бўлган мамлакатлар дунёнинг ривожланган давлатлари қаторига қўшилди. Кўплаб давлатлар барқарор ривожланиш даражасига эришди. Бу эса таълим сифати жамият фаровонлигининг асосий кўрсатгичларини белгилашини кўрсатди. \nҚуйида энг яхши ўрта таълим тизими рейтингида етакчи бўлган мамлакатлар таълим тизимидаги ўзига хос жиҳатлар ҳақида сўз юритамиз.\nБИЛИМЛАР ИМТИҲОН УЧУН ЭМАС, КЕЛАЖАКДАГИ МУВАФФАҚИЯТЛАР УЧУН ЎЗЛАШТИРИЛАДИ\nФинляндия кўп йиллардан буён анъанавий тарзда дунёнинг энг яхши мактаб таълим тизмига эга бўлган мамлакатлар рўйхатида етакчилик қилади. Мамлакат таълим жараёнларида тенглик муҳим омил бўлиб, имконияти чекланган болалар соғлом болалар билан бирга тенг ҳуқуқлилик асосида билим оладилар. Зарурат сезилган ҳолларда имконияти чекланган болаларнинг мактабга келиб-кетишлари учун таълим муассасаси томонидан ўқувчига ҳамроҳ жалб этилади.\nТаълим жараёнларида ўқитувчи ҳар бир ўқвчига индивидуал ёндашув асосида сабоқ беради. Ўқитувчи бир дарснинг ўзида ўқувчилар қобилияти ва ўзлаштириш даражасига қараб турли вазифалар бериши мумкин. Бу ерда билимлар келажакдаги муваффақиятлар учун ўзлаштирилади, имтиҳон учун эмас, деган қоида бор. Бошқа мамлакат таълимидан фарқли жиҳати, фин мактабларида синфдан синфга ўтишда имтиҳонлар бўлмайди.\nТаълимда асосий эътибор ўқувчининг шахсий ривожланиши ва келажакдаги касбий салоҳиятини шакллантиришга қаратилади. Финляндия мактабларида таълим мажбурий бўлиб, ўқувчиларнинг таълим ва мактабдаги овқатланиш ҳаражатлари ҳукумат томонидан молиялаштирилади. Хусусан, мактаб тушлигининг бепул эканлиги фин таълим тизимининг асосий устун жиҳатларидан ҳисобланади.\nҲозирги замон фин таълим тизимига жорий этилган IT лойиҳалари дарс жараёнларида компьютер, планшет каби ускуналлардан кенг фойдаланиш шароитини яратди.\nЎқитувчи ҳар бир ўқувчини таълим ва касбий йўналишини топишида ўзини масъул ҳисоблайди. Ўқитувчилар бир таълим муассасасида кўп йиллар давомида фаолият олиб бормайди. Улар тез-тез иш жойларини ўзгартириб туради. Шаҳар мактабларида ишлаган ўқитувчилар маълум муддатдан сўнг қишлоқ мактабларига борадилар. Ёки акси. Бу тизим билан ҳудудлараро тажриба алмашиш жараёни йўлга қўйилган. Шунингдек, мамлакат таълим дастурининг муваффақиятли ишлаб чиқилгани ўқувчиларга жиддий қийинчиликларсиз билим олиш имкониятини беради.\nТЕХНИК ТАЪМИНОТИНИНГ ЯХШИЛИГИ МАКТАБ ТАЪЛИМИ ДОИРАСИДА ЎҚУВЧИЛАРГА ҚАТОР СПОРТЛАРНИ ЎЗЛАШТИРИШ ИМКОНИНИ БЕРАДИ\nXVII асрда дунёнинг кўплаб давлатларидан тажрибали педагогларни мамлакат таълим тизимига жалб этилиши асрлар давомида Швейцарида нуфузли таълим тизмини шаклланишига сабаб бўлди.\nҲозирда мамлакатда ягона давлат таълим тизими мавжуд эмас. Таълим дастурлар контон (Швейцария маъмурий-ҳудудий бирлиги) лар доирасида ишалб чиқилади. Улар бир-биридан фарқланади. Таълим жараёнлари француз, немис, италян ва ретророман тилларида, халқаро “International Baccalaureate” дастури асосида юритилади. Мактаблар техник таъминотининг яхшилиги ва мамлакат иқлим шароитининг ўзига хослиги қиш ойларида ўқувчиларга тоғ чанғиси, ҳоккей, сноуборд ёзда эса от спорти, сузиш, альпинизм каби спорт турлари билан шуғулланиш имкониятини беради.\nШвейцария мактабларида “Ўқувчи-ўқитувчи почтаси” ни мавжудлиги ўқувчилар ўз фикрларини ёзма баён этишлари, мустақил фикрлаш қобилиятини ривожлантиришларида муҳим аҳамиятга эга. Мактабда ҳар бир ўқувчининг ўз почта қутуси бўлиб, ўқувчи ўқитувчига мурожатини мактублар орқали етказади. Эрталабдан ўқувчиларнинг қувонч билан почталари томон шошилишлари мактаб муҳитига ўзгача файз беради.\nЕВРОПА ВА ОСИЁ ЦИВИЛИЗАЦИЯСИ ЎРТАСИДА ВОСИТАЧИ ТАЪЛИМ ТИЗИМИ\nСингапур таълим тизими ҳақига сўз борганда “мўжиза” сўзи қўлланилади. Дарҳақиқат, қисқа давр мобайнида дунёдаги энг қашшоқ давлатда муваффақиятли таълим тизимини яратиш ҳукумат бошқарувидаги тўғри ёндашувнинг маҳсули ҳисобланади.\nСингапур ҳукумати мустақилликка эришганининг илк йиллариданоқ асосий эътиборни таълим тизимида ислоҳотлар ўтказишга қаратди. Мамлакатда янги мактаблар очилди, миллий дарсликлар ишлаб чиқилди, техник таълим тизими яратилди.\nСингапурдаги мактаблар ягона давлат тизими асосида фаолият юритади. Таълим дастури давлат назоратида. Мамлакат таълим тизими меритократияга асосланган бўлиб, ўқувчиларнинг қайси таълим муассасасида ўқишида уларнинг келиб чиқиши ёки моддий имконияти эмас, қобилияти ва интилиши ҳисобга олинади. Мактабнинг бошланғич синфидаги машғулотларда асосий эътибор хорижий тиллар ва аниқ фанлар ўқитилишига қаратилади.\nСингапур мактабларида масофавий таълим шакли деярли ривожланмаган. Ўқувчиларнинг таълим муассасасига қатнаши қатъий назоратга олинган бўлиб, онлайн таълим олиш ҳолатларида таълим вазирлиги қарор чиқариши керак бўлади.\nСингапур мактаб таълимининг муҳим жиҳати дарслар маҳаллий бўлган хитой, малай, тамил тиллари билан бирга инглиз тилида ўқитилади. Шунинг учун деярли барча сингапурликлар инглиз тилини мукаммал билади. Бу эса халқни Европа ва Осиё цивилизацияси ўртасида воситачи сифатида шаклланишига имкон берди.\nБОСИМДАН ҲОЛИ ТАЪЛИМ\n2013 йилда ЮНИСЕФ ташкилоти нидерланд болаларини дунёдаги энг бахтли болалар деб атади. Нидерлад мактаб таълимини “stress-free schooling” – босимдан ҳоли таълим деб аташ мумкин. Болалар 4 ёшдан мактабга боради. 10 ёшгача бўлган ўқувчиларга уй вазифалари берилмайди.\nТаълимда 12 ёшгача бўлган ўқувчилар учун тест ва имтиҳон топшириш мажбуриятлари юклатилмайди. 12 ёшда ўқувчининг давлат имтиҳонидан ўтиши билан унинг қайси йўналиш (оддий, ўрта, юқори даража)да таълимни давом эттириши аниқланади. Оддий даражадаги таълим касбий мутахассисликка, ўрта даражадаги таълимда мактаб ўқитувчилигига йўналтирилади. Юқори даражадаги мактаб таълимида ўқувчилар академик таълим йўналишида ўқитилади.\nТАЪЛИМ ТИЗИМИНИ ТАНЛАШ ИМКОНИЯТИ МАВЖУД\nДаниянинг таълимга оид давлат қонунида ўқувчилар билимларни яхши ўзлаштиришлари учун дарсларни қизиқарли ташкил этилишида ўқитувчилар ва таълим муассасаси раҳбарияти масъул эканлиги белгилаб қўйилган.\nМамлакат ўқувчиларининг 86 фоизи давлат мактабида таълим олса, 14 фоиз ўқувчилар хусусий мактабларда ўқийдилар. Мулкчилик шаклидан қатъий назар мамлакатдаги барча мактаблар хусусан, давлат мактаблари 100 фоиз, хусусий мактаблар эса 85 фоиз давлат томонидан молиялаштирилади. Давлат ЯИМнинг 8 фоизи таълим харажатларига ажратилган бўлиб, бу мамлакатни таълимга ажратилган маблағларни катталиги билан дунёниннг етакчи мамлакатлари қаторига киритган.\n"Таълим олиш мажбурий, лекин таълим тизимини танлаш имконияти бор" шиори Дания мактаб тизимининг ўзига хос жиҳатларидан ҳисобланади. Болалар анъанавий таълим олиш билан бирган, ўқитувчи ёллаш орқали ёки онлайн таълим олиш имкониятга эга.\nШуни алоҳида қайд этиш керакки, таълим тизимининг асосий босқичини ташкил этувчи мактаб таълими ҳар бир мамлакат, халқнинг менталитети, тарихий тажрибаси, географик жойлашуви ва моддий аҳволига кўра шаклланади, бир-биридан фарқланади.\nДунёнинг энг яхши педагогик тизимлар тажрибасини ўрганиш, уларнинг муносиб жиҳатларини тизимга жорий этиш, ўзимиздаги мавжуд камчиликларни бартараф этиш устида изланиш эса мамлакатимзда мукаммал, жаҳон стандартларига жавоб берадиган таълим тизими яратилишида асос бўлишига ишонамиз.


Жаннатмакон юртимизга ўн икки ойнинг султони бўлмиш, ўз номи билан гуноҳларнинг куйдиргувчиси бўлган, яхшилик ва барча эзгу амалларнинг мукофотлари бошқа ойлардагидан кўпроқ қилиб бериладиган муборак Рамазон ойи ташриф буюрди. Бу ой шундай ойки яхши амалларда бир биримиз билан мусобақалашадиган, охиратимиз учун амал сандиқларимизни тўлдирадиган тенги йўқ фурсатдир. Шундай экан бу улуғ ойни ғафлатда, бебаҳра ўтказиб юбормайлик.\nРамазон ойи кириб келар экан жомеларимиздан ихлосманд халқимизнинг қадами узилмайди. Кимдир ибодат, яна кимдир рўзадорлар учун ифторлик қилиб бериб, ажр савобга эга бўлсам, марҳум ва марҳумаларимнинг руҳониятларини шод этиб, рўзадорлар учун дастурхон ёзсам каби мурожаатлар билан ҳузуримизга тез-тез кела бошлайдилар. Шу муносабат ила бу борадаги айрим тушунмовчиликлар, бидъат ва хурофотларга барҳам беришлигимиз энг муҳим муаммоларимиздан биридир.\nСалмони Форсий розияллоҳу анҳу шундай дейдилар: “Шаъбон ойининг охирги куни Расулуллоҳ саллаллоҳу алайҳи васаллам бизларга хутба ўқиб шундай дедилар:\n“Эй одамлар! Сизларга энг улуғ ва барокатли ой келмоқда. У ойда бир кеча борки, у минг ойдан афзалдир. Аллоҳ таоло у ойда рўза тутишни фарз, кечаси намоз ўқишни нафл қилган. У ойда кимда ким бирор бир нафл амал қилса, бошқа ойда фарз амалини адо қилган билан тенг бўлади, кимда ким бу ойда бирор фарз амалини адо этса, бошқа ойда етмишта фарз амалини адо қилган билан тенг бўлади. У сабр ойи. Сабрнинг мукофоти эса жаннатдир. У хайр эҳсон улашиладиган ой. Бу ойда мўминнинг ризқи зиёда бўлади. Кимки бу ойда бирорта рўзадорга ифторлик қилиб берса, унинг гуноҳлари кечирилади ва дўзахдан озод бўлади. Шунингдек, унга ҳам рўзадорнинг савобидан кам бўлмаган савоб берилади”.\nШунда биз: “Эй Расулуллоҳ! Ҳаммамиз ҳам рўзадорга ифторлик қилиб бера олмаймиз-ку” дедик. Расулуллоҳ саллаллоҳу алайҳи васаллам:\n“Аллоҳ таоло бу савобни рўзадорга бир қултум сут ёки битта хурмо ёки бўлмаса бир хўплам сув билан ифторлик қилиб берган кишига беради. Кимки рўзадорни қорнини тўйғазса, Аллоҳ қиёматда унга Ҳавзи кавсардан бир қултум сув ичиради, натижада у то жаннатга киргунича чанқамайди” дедилар”.\nМазкур ҳадиси шариф мазмунидан маълум бўлмоқдаки, рўзадорга ифторлик қилиб бераётган одам учун дастурхоннинг катта кичиклиги эмас балки, унинг кўнглидаги нияти ва ихлоси бирламчидир.\nМинг афсуслар бўлсинки, охирги пайтлар ифторлик каби эзгу амалнинг ҳам ўрни йўқолиб, дабдаба, кимўзарлик кўринишида кафе ва ресторанларда ўтказилаётганини гувоҳи бўлмоқдамиз. Савоб оламан деб, билиб билмасдан гуноҳга, хатога қўл уриб қўймоқдамиз.\nﻭﺍﻟﺬﻳﻦ ﺇﺫﺍ ﺃﻧﻔﻘﻮﺍ ﻟﻢ ﻳﺴﺮﻓﻮﺍ ﻭ ﻟﻢ ﻳﻘﺘﺮﻭﺍ ﻭ ﻛﺎﻥ ﺑﻴﻦ ﺫﻟﻚ ﻗﻮﺍﻣﺎ\n“Улар эҳсон қилганларида исроф ҳам, хасислик ҳам қилмаслар, (тутган йўллари) бунинг ўртасида-мўътадилдир” (Фурқон сураси/67)\nУшбу ояти карима маъносига амал қилиб, эҳсон дастурхонларимизни исроф ва дабдабадан холий тарзда, фақат Ўзининг розилигини истаган ҳолда ўтказишга ҳаракат қилайлик.\nБугун бандасини маънавий, руҳий жиҳатдан тарбиялайдиган улуғ бир фурсат Рамазон ойи бошимиз ўзра кўланка ёзиб турибди. Бу эзгу ишларимизни мана шу ойда ўтказиладиган ифторликларимиздан бошласак, нурнинг устига яна нурни қўшганимиз билан тенг бўлади инша Аллоҳ. Аллоҳ таоло юртимизга Ўзининг шундай улкан неъматларини бераётган эканки уларнинг қадрига етиб, шукур қилайлик. Исроф қилиб қўймайлик.\nКиритилган вақти: 28/05/2017 00:00; Кўрилганлиги: 1488\nМатериал манзили: https://sammuslim.uz/articles/iftorlardagi---isrofgarchiliklar\nЧоп этилган вақт: 17/09/2021 22:24


LG компанияси TrueSteam буғ технологиясига эга кир ювиш машинаси реклама ролигини тақдим қилди!\nLG компаниясининг бу реклама ролиги TrueSteam буғ технологиясининг амалда қўлланилаётганини ифода этади. Буғнинг қуввати кийимлардаги аллергенлардан халос қилади, мусаффолик бахш этади, матоларни юмшатиш учун кондиционерларга эҳтиёж қолдирмайди.\nLG Electronics компаниясининг буғнинг дезинфекцияловчи ажойиб хусусиятидан руҳланган муҳандислари True Steam функциясига эга кир ювиш машинаси ишлаб чиқдилар.\n«Янгилаш» («Освежить») буғ режими кийимларга ўрнашиб қолган, кўп ҳолларда аллергия манбасига айланадиган нохуш ҳидларни ювиш воситаларидан фойдаланмаган ҳолда бартараф қилади ва буюмларга ажиб мусаффолик бахш этади.\nЮвиш жараёнида сув билан қўшилган иссиқ буғ матога юмшоқлик билан таъсир кўрсатади, ювиш воситаларининг қолдиқларини парчалаб юборади ва аллергенларни 99,9%га зарарсизлантиради. Бу функциядан фойдаланиш ёш болалар ва териси таъсирчан бўлган кексалар яшовчи хонадонларда жуда қўл келади.\nЛибосларни 20 дақиқага кир ювиш машинасига ташлаш ва олгандан сўнг матонинг бутунлиги ҳамда тоза ювилиши таъминланган ҳолда мусаффоликдан завқланиш – ахир бу жуда ажойиб-ку!\nLG TwinWash кир ювиш машинаси катта оилалар учун ҳақиқий топилма. Чунки унда умумий сиғими роппа-роса 17 килограммни ташкил этувчи иккита барабан бўлиб, бу мосламани ишлатиш сувни, электр энергиясини тежайди ҳамда кир ювиш вақтини сезиларли даражада камайтиради.\nЯна бир ўзига хос жиҳат – сиз барабанлардан алоҳида тарзда, масалан катта барабанга етарли даражада кир тўпланмаган пайтда кичигидан фойдаланишингиз мумкин. Иккисидан бир пайтда фойдаланиш орқали турли рангдаги либосларни алоҳида, лекин бирданига ювиб олиш имкониятига эгасиз.\nДемак, LG TwinWash қуйидаги қулайликларни тақдим этади:\n• True Steam функцияси;\n• бир вақтда икки барабандан фойдаланиш орқали вақт, сув, электроэнергия тежамкорлиги;\n• ҳар қандай турдаги матолар учун кенг қамровли дастурлар;\n• эргономик дизайн, машина эшиги 6 градус қияликда жойлашгани туфайли кирларни жойлаш, олиш ва жараённи кузатиш максимал даражада қулайлаштирилган;\n• тушунарли сенсорли панель орқали бошқарув ва смартфонлар орқали ҳам бошқариш имкониятининг мавжудлиги;\n• юқори сифатда ишлаш ҳамда мотор учун 10 йиллик кафолат.\nLG TwinWash – самараси орқали сизни ҳар куни роҳатлантирадиган кир ювиш машинаси!\nLG TwinWash маҳсулотини харид қилиш ва сервис хизмати бўйича қуйидаги манзилларга мурожаат қилишингиз мумкин:\n- “Fleshka” технобозори (собиқ “Малика” фабрикаси)\n- “Ипак Йўли” бозори (собиқ “Абу-Сахий”)\n- “GoodZone” дўкони (+99871 207-03-07)\n- “MEDIAPARK Bozori” савдо марказлари тармоғи;\n- LG компаниясининг “Next” савдо кўнгилочар марказидаги махсус дўкони (+99895 143-00-03).\n“LG Uzbekistan”нинг ижтимоий тармоқлардаги расмий саҳифаларини кузатиб боринг:


«Замонавий бўламан, яхши яшайман десангиз шу соҳани ўрганинг! Келажакка инвестициянгиз – шу» – Шавкат Мирзиёев - EFFECT.UZ\nПрезидент Чирчиқда очилган “Astrum” IT aкадемиясини кўздан кечирди\nЮқори Чирчиқ туманида “Astrum” IT aкадемияси очилди. Давлат раҳбари Тошкент вилоятига сафари чоғида бу ерда яратилган шароитларни кўздан кечирди.\nИкки қаватли бино замонавий жиҳозланган, 700тадан ортиқ компьютер билан таъминланган. У таълим ва ишлаб чиқаришни қамраб олган кластер бўлади. Ёшлар аввал дастурлашни ўрганиб, кейин шу соҳада ишлайди. Уларнинг ўзлаштиришини сунъий интеллект баҳолайди.\n– Биз учун ёшлар сиёсати – биринчи ўринда. Бу ерда иқтидорли, билимли болалар ўқийди. Уларга замонавий, эркин шароит яратиш керак. Уйи ҳам, овқатланиши ҳам, спорти ҳам, дам олиши ҳам шу ерда бўлиши зарур.\nДавлат ташкилотлари, саноат корхоналарининг буюртмаларини шакллантириб, бу мутахассисларни иш билан таъминлаш муҳим, – деди Президент.\nTeglar:Astrum IT, Чирчиқ, Шавкат Мирзиёев


Доктор Муҳаммад Ротиб Набулси маърузаларидан … (Учинчи қисм) — Исломобод\nСиз шуердасиз Бош саҳифа → Доктор Муҳаммад Ротиб Набулси маърузаларидан … (Учинчи қисм)\nҚўл остингизда доимо кечикиб келадиган, аммо ишончли ишчингиз бўлиб, уни койишни ҳоҳласангиз, уни омонатдор-ишончли шахс эканлигини зикр этиб бошлашлигингиз лозим:\nАдолатли бўлиш вожибдир. Аммо, яхшилик қилиш эса ҳоҳишийдир. Инсон адолатли бўлишга буюрилганидек, яхшиликка ҳам буюрилган. Адолат билан ҳал бўлмайдиган кўп мушкилотлар, яхшилик билан ҳал бўлади. Шарият ва қонун сен томонда, сен билан бирга бўлади. Аммо, сен тортишаётган томон сенинг яқин биродаринг бўлса, унга марҳамат қилиб, яхшилик қилгин!\nАллоҳ субҳанаҳу ва таоло бизни адолат ва яхшиликка буйирган. Дарҳақиқат, баъзи уламолар айтишганки: “Яхшилик – шаръан вожиб бўлган нарса устига зиёда қилишликдир”.\nАлбатта, бундай кишилар Роббиларига махлуқнинг гўзаллиги сабабли осий бўлганлардир ва охиратларини бой берганлардир. Улар бу гўзаллик Аллоҳ таолонинг гўзаллигидан бир нишона эканлигини билишганида, Аллоҳ таолони ҳақиқатда танишганларида эди ҳақиқий гўзаллик билан ошно бўлишар эди.


17:37 / 28.11.2017\nТожикистонда ўртача умр кўриш давомийлиги 76 йилга етди. Бу ҳақда куни кеча Душанбеда, 2010-2020 йилларга мўлжалланган Тожикистон Республикаси аҳолиси Миллий стратегиясининг 7-йилини муҳокама қилиш давомида таъкидлаб ўтилди, деб хабар бермоқда ТР Соғлиқни сақлаш вазирлиги матбуот хизмати.\nТаъкидланишича, кўрсатилган стратегияни амалга ошириш доирасида Тожикистонда ўртача умр кўриш давомийлиги 76 йилни ташкил этди, ўлим даражаси эса 2,7 баробарга камайди. Соғлиқни сақлаш вазирлиги маълумотларига кўра, сўнгги 5 йилда оналар ўлими 1,8, болалар ўлими эса – 2,7 мартага қисқарди.\nҚайд этилишича, оналар ва болалар ўлими ҳолатларининг камайишига тиббий хизмат сифати яхшилангани ва замонавий технологиялардан фойдаланиш ошгани сабаб бўлган.\nШунингдек, республикада сил билан касалланиш даражаси пасайган. Ушбу хасталик билан оғриганлар ўртасида ўлим ҳолати 100 минг аҳоли ҳисобидан 50 фоизга пасайди.


Хитой Эрон-Арманистон темир йўлини қуриши мумкин\n12:53 / 18.11.2015\nХХРнинг Арманистондаги элчиси Тянь Эрлун журналист билан суҳбат чоғида Хитой Эрон-Арманистон темир йўли қурилишида иштирок этиши мумкинлигини, аммо инвестициялар ҳамда муддатлар борасидаги аниқ тафсилотлар дастурнинг техник-иқтисодий асоси бўйича ўтказиладиган текширишлардан кейингина маълум бўлишини таъкидлаб ўтди.\nIran.ru сайтининг хабар беришича, бу ҳақда элчи Буюк Ипак йўли иқтисодий камарини яратиш ташаббуси доирасида ўтказилган Хитой-Арманистон ҳамкорлиги семинари чоғида хабар қилди.\nБугунги кунда Хитойнинг 2 компанияси ушбу темир йўл лойиҳасини амалга ошириш ўзини оқлаш-оқламаслиги борасида текширувлар ўтказмоқда.\nЭрон-Арманистон темир йўли лойиҳаси кўп йиллардан буён муҳокама қилинмоқда. Айни пайтда бу лойиҳа реализациясига Арманистонда молиявий имкониятларнинг йўқлиги тўсиқ бўлмоқда, негаки Эрон йўлнинг фақат ўзига тегишли участкасига маблағ сарфлашга тайёрлигини айтди. Арманистон ҳудудидан ўтадиган темир йўл участкаси нархи 3 млрд долларни ташкил қилиши мумкин. Бу пулларни Ереван ХХРдан олишни режалаштирмоқда.


Кечагина ўткан кунларимиз: “Ҳаракат” қачон тузилгани, унинг мақсадлари ҳақида ўқувчимиздан савол ва “Ҳаракат”нинг жавоби - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n23:07 - Кечагина ўткан кунларимиз: “Ҳаракат” қачон тузилгани, унинг мақсадлари ҳақида ўқувчимиздан савол ва “Ҳаракат”нинг жавоби\n(Бу хабар “Ҳаракат” сайтида ва унинг Фейсбукдаги саҳифасида 2017 йил 25 март куни эълон қилинган эди. Ҳозир “Ҳаракат”га қизиқиш кескин ортиб бораётганлиги туфайли уни қайтадан эълон қилмоқдамиз.)\nЎз исмини ҳам кўрсатган ўқувчимидан шундай хат келди: “Salom sayt mamuryati. Sizlarga savollarim bor edi. lozim ko'rsangiz javob bersangiz. harakat.net qachon tuzilgan? kim tomonidan tuzilgan? qanday maqsadni o' z oldiga qo'ygan?”\n“Ҳаракат”нинг жавоби: Ҳа, ўқувчимиз ўз исмини ҳам кўрсатган, аммо жавобни фақат унинг адресига жўнатмасдан сайтга қўяётганимиз туфайли, унинг рухсатисиз исмини очиқлашни истамадик. Жавобимиз эса қуйидагича.\nҲамма нарсани Ўзбекистон мустақилликка эришишида асосий роль ўйнаган “Бирлик” халқ ҳаракатининг (ҳозирги номи – “Бирлик” Партияси) феълан жарчиси бўлган “Ҳаракат” номли уч ойлик илмий-сиёсий ва иқтисодий журнални 1995 йилда чиқаришдан бошлаган эдик. Балки, бизга савол берган ўқувчимиз билмаслиги ҳам мумкин, Ўзбекистон узоқ йилларлдан бери сиёсий ҳуқуқлар ва инсоний эркинликлар бўйича дунё мамлакатлари рўйхатида охирги ўринларда туради. 2015 йилнинг рўйхатида охиридан учинчи эдик, биздан орқада фақат Сомалия ва Сурия бор эди. 2016 йил натижалари бўйича, Сомалия ҳам биздан олдинга чиқибди, биз энди охиридан иккинчимиз, охирги ўринда ҳали ҳам қонли уруш ичидаги Сурия турибди. Ўзбекистонда мавжуд режимдан мустақил бўлган биронта ахборот воситаси йўқлигини ҳам ҳамма билади.\nШуларни ҳисобга олиб, “Ҳаракат” журнали яратишдан биринчи мақсадимиз - Ўзбекистондаги мавжуд режимдан мустақил бўлган ва ўзбекларни ҳақиқий хабарлар билан таништирадиган, Ўзбекистонда бўлаётган воқеаларни тўғри таҳил қилоладиган ахборот воситаси яратиш эди. Кейинчалик “Ҳаракат” журналини икки ойда бир чиқадиган нашрга айлантирдик, кейинчалик унинг ҳамма сонлари “Ҳаракат” сайтига қўйилди, истаганлар улар билан сайтимизда танишишлари мумкин.\n“Ҳаракат”нинг яна бир мақсади бор эди. Бу – мусулмонларганинг асосий шиори “Биздан ҳаракат – Оллоҳдан баракат” бўлиши кераклигини эслатиш, қолаверса, бу шиорни ҳамманинг миясига сингдиришдир. Чунки, нафақат ўзбеклар, балки, бутун дунё мусулмонлари бу сўзларни унутиб, ривожланиш учун ҳеч нарса қилмасдан, Оллоҳдан баракат кутиш билан оворалар. Айнан шу сабабдан, Ислом дунёси ҳозир жаҳоннинг энг қолоқ ва қашшоқ қисмидир.\n“Ҳаракат” журналининг асосчиси ва уни яратувчи гуруҳнинг раҳбари - “Бирлик” лидери Абдураҳим Пўлат бўлган. Журнал Туркияда чоп этиларди ва Москва орқали Ўзбекистонга олиб келиниб, шу ерда тарқатиларди. Бу иш осон бўлмаганлигини ҳар ким тушунса керак. Вақти келади, ҳеч шубҳасиз, журналнинг тиражини Ўзбекистонга олиб бориш йўлида бўлган саргузаштли ғаройиб воқеалар ҳақида кинолар қўйилади.\nИнтернет ҳамма ерга кириб боргандан кейин, “Ҳаракат” журнали harakat.net сайтига ҳам қўйилди. Унинг охирги, 75-чи сони 2008 йилнинг охирида чиқди. Кейин молиявий сабаблар туфайли “Ҳаракат”ни чиқаришни тўхтатдик.\nШу асрнинг бошларидан бери “Ҳаракат” Ахборот Агентлигини ишлатмоқдамиз. Унинг мақсади билан “Ҳаракат” журналининг мақсади бир – ўзбекларга ҳақиқий хабарлар етказиш ва Ўзбекистонда ҳамда жаҳонда бўлаётган воқеаларнинг ҳақиқий таҳлилини бериш.\n2010 йили қирғиз фашистлари ўзбекларни тириклайин ёққанда, ўзбекнинг қиз-аёлларини подалашиб зўрлаганда, 3 кунда 300 ўзбекни ваҳшийларча ўлдирганда, жаҳон бўйича сони 30 миллиондан ошган ўзбеклар ҳамма тешикларини қисиб ўтириб, миллат сифатини йўқотганларига баҳони айнан “Ҳаракат” Агентлиги берди. Сони миллиондан ҳам ошган ўзбеклар ойлаб-йиллаб оила-фарзандларини кўрмасдан Россия ва бошқа мамлакатларда қуллардек мардикорлик қилиш ҳолига тушганлар, Қозоғистон, Қирғизистон ва Тожикистонда ўзбек мактаблари бекитиб ташланмоқда, ўзбекларни бу мамлакатлардан сиқиб чиқариш давлат сиёсати даражасига кўтарилган, 5 миллион ўзбек яшайдиган Афғонистонда битта ҳам ўзбек мактаби ёки синфи йўқ. Ўзбекларнинг бундай нарсалар билан ҳам иши йўқ.\nИқтисодий аҳволимиз ғариб эканлигини ҳам ҳаммага “Ҳаракат” билдирди. Масалан, ҳар қандай давлат иқтисодининг асосий кўрсатгичи бўлган Киши бошига Ялпи Ички Маҳсулот ҳажми бўйича, ривожланган Ғарб давлатларидан 30-50 баравар орқада эканлигимизни қўйиб туринг, қўшниларимиз Қозоғистон ва Туркманистондан 5-6 баравар орқадамиз. Демак, одамларнинг ўртача ойлиги ҳам бизда шунча паст. Ўзбек профессорлари ва сенаторлари қозоқ дворникларидан кам маош олишади.\nМақсадимиз – ўзбекларни қайтадан миллат қилиш, Ўзбекистонни ҳозирги ғариб аҳволдан олиб чиқиш, фаровон давлатлар қаторига кўтариш, халқаро саҳнада сезиларли роль ўйнайдиган, ҳамма ҳисоблашадиган кучли мамлакатга айлантириш. Бунинг учун Ўзбекистонда фундаментал ислоҳотлар ўтказиш кераклигини ҳам фақат “Ҳаракат” гапирмоқда.\nҲақиқий ўзбеклар “Ҳаракат”га, “Бирлик”га қўшилишлари керак. Улар қайтадан миллат бўлишни, Ўзбекистон фаровон мамлакатга айланишни истасалар бошқа йўллари ҳам йўқ.\nЖурналнинг 1995 йил 2-3 сонлари муқовасидаги иккита расмда “Бирлик” халқ ҳаракатнинг ўзбек тилига давлат тили мақоми бериш ва Ўзбекистонни мустақил қилиш шиорлари остида Тошкент марказида 1989 йили ўтказган митингларини кўрмоқдасиз. Ўша митинг қатнашчиларини Лубянканинг агенти, тожик аслли ҳаромий Ислом Карим калтаклатган, қаматган. Ўзбекистон парламентининг 1992 йил 3 июлдаги мажлисида Абдураҳим Пўлатнинг бошини ёрдиргани билан мақтанган. У чўчқанинг ҳоки ҳам Ўзбекнинг мақаддас тупроқларидан ахлатхоналарга отилиши керак ва отилади.


ФАРҒОНАДА БИР ЙИЛДА 10 МИЛЛИАРД СЎМЛИК АСАЛАРИ МАҲСУЛОТИ ИШЛАБ ЧИҚАРИЛАДИ - UzTV New York, Inc.\nФАРҒОНАДА БИР ЙИЛДА 10 МИЛЛИАРД СЎМЛИК АСАЛАРИ МАҲСУЛОТИ ИШЛАБ ЧИҚАРИЛАДИ\n10/26/2017 | Filed under: SOCIETY,UZ TV NEWS | Posted by: admin\nЎзбекистоннинг табиий иқлим шароити асаларичиликни ривожлантириш учун жуда қулай. Шу боис асаларичилик тармоғини бошқариш тизимини тубдан такомиллаштириш, тармоқда наслчилик ишларини илмий асосда ташкил этиш, асаларичилик хўжаликлари фаолияти самарадорлигини оширишга алоҳида эътибор қаратилмоқда.\nПрезидент Шавкат Мирзиёевнинг 2017 йил 16 октябрдаги “Республикамизда асаларичилик тармоғини янада ривожлантириш чора-тадбирлари тўғрисида”ги қарори ушбу йўналишдаги вазифаларни янги босқичга олиб чиқди.\nВилоят асаларичилар уюшмасида соҳа вакиллари учун семинар ташкил этилди. Ўзбекистон Республикаси қишлоқ ва сув хўжалиги вазирлиги ташаббусига кўра БМТнинг Озиқ-овқат ва қишлоқ хўжалиги ташкилоти билан ҳамкорлик дастури доирасида ўтказилган семинарда Фарғона, Андижон, Наманган, Бухоро, Сирдарё вилоятидан асаларичилик бўйича мутахассислар иштирок этди.\nСеминарда маҳорат сабоқларини олиб борган Туркия давлатининг асаларичилик йўналиши бўйича профессори, халқаро консультант Муҳсин Догароглу ўзбекистонлик ҳамкасбларига асаларичиликнинг замонавий тараққиёти ҳақида батафсил тушунчалар берди. Асал маҳсулотлари ишлаб чиқаришнинг технологик жараёнларини тизимли ташкил этиш, асалари пакетлари етиштириш ва озуқа базасини мустаҳкамлаш, табиий ресурслардан оқилона фойдаланиш, шунингдек, асал етиштириш жараёнига илмий асосланган усуллар ва замонавий технологияларни жорий этиш борасидаги тажрибаларини ўртоқлашди.\n– Вилоятимизда йил давомида 10 миллиард сўмлик асалари маҳсулоти ишлаб чиқарилади. Асалариларнинг экинзорларни чанглатиши эвазига эса қишлоқ хўжалигида қўшимча даромадларга ҳам эришиляпти, – дейди вилоят асаларичилар уюшмаси раиси Шерали Суярқулов. – Президентимиз томонидан қабул қилинган қарорда асаларичи тадбиркорлар учун ўқувлар ташкил этиш ҳам қайд этилган эди. Асал етиштириш ва уни экспорт қилишда дунёнинг етакчи давлатларидан бири саналган Туркия тажрибаси ҳамкасбларимизнинг келажакдаги ютуқларига йўл очади.\nЮртбошимиз Шавкат Мирзиёевнинг жорий йил 22-23 июнь кунлари вилоятимизга ташрифи чоғида асаларичиликни янада ривожлантириш ва аҳолини арзон асал маҳсулотлари билан таъминлашдаги камчиликлар, муаммолар ва мавжуд имкониятлар кенг муҳокама қилинган эди. Семинар иштирокчилари ана шулардан келиб чиқиб халқаро мутахассисга ўзларини қизиқтирган саволлар билан юзландилар.\n– Ўзбекистонга учинчи маротаба ташриф буюрдим. Юртингиз флора ва фаунаси жуда бой, ҳудудда фермерлик ҳаракати ривожланган. Шунингдек, минтақанинг асаларичиликда қадимий тарих ва тажрибага эга эканлиги кўпроқ ҳосил олиш имкониятини беради, – дейди биз билан суҳбатда профессор, халқаро консультант Муҳсин Догароглу. – Машғулотда биз шулар ҳақида фикрлашдик. Ўзбекистонлик ҳамкасбларим асаларичиликнинг замонавий усулларини ҳам ўз фаолиятларига татбиқ этсалар ўйлайманки, янада самарали натижаларга эришадилар. Бу орқали Ўзбекистон ҳам асал экспорти туфайли халқаро бозорда юқори ўринларни эгаллашига ишонаман.


ТЎЙГА ҲАМ ТОМОШАГА ҲАМ маблағ орттирган куёв » Past Darg'om haqiqati\nБош Сахифа » Жамият ва ҳаёт » ТЎЙГА ҲАМ ТОМОШАГА ҲАМ маблағ орттирган куёв\nТЎЙГА ҲАМ ТОМОШАГА ҲАМ маблағ орттирган куёв\nМуаллиф: Admin дан 26-08-2017, 15:12, курилди: 148\n- Никоҳдан ўтмоқчимиз. Тўй куни яқин.\nАриза берган йигит-қизнинг чеҳрасидаги тиниқлик, дилидаги ботиниб айтмаган орзулари ҳавасга арзийди. Йигитнинг ўктамгина гапи суҳбатга қўр бўлди.\n- Тўйдан сўнг иқтисодий жиҳатдан қийналиб қолмайсизларми? Ҳали мустақил пул топиш даражасига етмаган кўринасиз…\n- Аввал рўзғор тебратишни ўйлаганман, опа. Деҳқончилик қиламан…\n- Деҳқончиликдан нима орттирдим деб нолийдиганлар кўп…\n- Еримиз тилла. Уни ер билан тиллашган билади. Хаёлингиздан ўтганидек ёш келинни ташлаб хорижга ишлаш учун кетмайман. Тўйдан сўнг хорижга саёҳатга борамиз иккимиз. Фикрингизни уқдим. Бир йил деҳқончилик қилиб 100 миллион сўм топаман. Шу йил ҳам 1 гектарга нухат экдим. 3 тонна атрофида ҳосил олдим. Ҳосилни йиғиштириб фасол уруғини қададик. Бундан ҳам 2,5 тонна ҳосил кутаяпмиз. 5,5 тонна маҳсулотни харажатларидан ташари 15 минг сўмдан ҳисоблаверинг. Тўйга ҳам, томошага ҳам маблағ етади…\nҲа, юртимизда аҳоли фаровонлигининг юксалтириш мақсадида қарорлар, фармойишлар, қонунлар қабул қилинмоқда. Буларнинг туб моҳиятида халқимизнинг ҳеч кимга қарам бўлмай яшаши, жамиятда мустаҳкам ўрни ва мавқеига эришишдек, орзу-ниятлар мужассам.\nМен суҳбатлашган бўлғуси куёв ҳам мустақил юртнинг ўз ўринига эришаётган фуқаролардан бири сифатида шаклланганини дарров илғаш мумкин.\nНамунали тўй Бекларда булди


"Юз билан юзлашиб юринг" китоби, Ҳотам Мусаев\nЮз билан юзлашиб юринг\nСиҳат-саломатлик, Спорт, фитнес\nМаннон Набиев Дилдора Аҳмедова\nУшбу рисолада кексалар дардига малҳам бўлувчи бир қатор тиббий маслаҳат ва тавсиялар берилган. Мавзунинг асосий йўналиши узоқ умр кўриш учун нималарга риоя этишга қаратилган. Мизожга қараб тўғри овқатланиш, вақти-вақти билан очиқиб туриш ва турли хил ҳаракат машқлари шулар жумласидандир. Кексалар саломатлигини яхшилаш чоралари сифатида умуртқа поғонасида рўй берадиган айрим хасталиклар баён этилган ва фойдали машқлар келтирилган.\nШунингдек, танани «заҳарли чиқиндилар»дан тозалашга ёрдам берувчи, узоқ яшаш сирларидан воқиф қилувчи ва умрбоқийликка чорловчи самарали амаллар билан танишасиз.\nОиладаги фарзандлар, набиралар ва меҳрибон келинлар жондан азиз буви ва буваларини асраб-авайлашларида мазкур рисола катта ёрдам беради, дея умид қиламиз.


Нима сабабдан Тошкентда автомобиллар тирбандлиги ошиб кетди? | Qalampir.uz\nНима сабабдан Тошкентда автомобиллар тирбандлиги ошиб кетди?\nЖамият\t11 Март 12:59 4895\nТошкент шаҳридаги Маҳтумқули кўчаси ва Оҳангарон шоссе автомобиль йўллари кесишмасида уч қаватли автомобиль йўл ўтказгичи қурилиши ҳудудда тирбандликни юзага келтираётгани қатор эътирозларга сабаб бўлаётган эди. QALAMPIR.UZ йўл ўтказгич қурилаётган ҳудудга бориб, масъулларга микрофон тутди. Масъуллардан йўл ўтказгич қачон ишга туширилиши, унинг имкониятлари ва бошқа саволларга жавоб олдик.\nМаълум бўлишича, Ўзбекистон Республикаси Президентининг 2018 йил 29 мартдаги ПҚ-3632-сонли қарори асосида Тошкент шаҳрининг энг катта чорраҳаларидан бири бўлган Оҳангарон ва Паркент ҳамда Махтумқули ва Шарқий аэропорт кўчаларини боғловчи янги транспорт ечими қурилиши якунланмоқда.\nҚурилиши 2018 йилнинг май ойида бошланган мазкур лойиҳа мамлакатдаги дастлабки уч поғоналик транспорт ечими ҳисобланади, унинг атрофида бирорта ҳам светофорлар бўлмайди. Автомобиллар барча йўналишда тўхтовсиз ҳаракатни давом эттириши туфайли тирбандликларнинг олди олинади, автомобилларни ўтказиш имконияти соатига 21 мингтага етади.\n“Жорий йилнинг 5 март куни ижтимоий тармоқларда мазкур кўчаларда қурилиш ишлари бўлаётгани сабабли йўллар вақтинчалик ёпилиши ва бунда тирбандлик юзага келиши ҳақида огоҳлантиргандик. Афсуски, ҳамма ҳам интернет фойдаланувчиси эмас. Айримлар бехабар қолиши табиий. Фуқароларимиздан тирбандлик бўлаётгани учун узримизни сўраймиз. Шу вақтгача кўчаларни ёпмадик, қурилишнинг охирги босқичида технологик жараён сабаб кўчаларни ёпишга мажбур бўлдик. Бир ҳафтадан кейин йўл очилиши режалаштирилган. Шундан сўнг ҳаммаси ўз ўрнига тушиб кетади. Унгача бизни ҳам тушунишларини илтимос қилардик”, дейди Тошкент шаҳар ҳокимлиги Матбуот хизмати раҳбари Фурқат Маҳмудхўжаев.\nЛойиҳада бош пудратчи “Ўзбекистон темир йўллари” АЖнинг "Кўприккурилиш" Трести унитар корхонаси ҳисобланади. Лойиҳа Ўзбекистон Республикаси бюджети маблағларидан амалга оширилмоқда ва унинг қиймати 140,0 млрд сўмни ташкил этади. Ушбу транспорт ечими “Кўприкқурилишлойиҳа” УК ҳамда “Боштранслойиҳа” АЖ мутахассислари томонидан ишлаб чиқилган бўлиб, унга кўра, Оҳангарон ва Паркент кўчалари умумий узунлиги 502 метр бўлган туннел услубидаги йўл ўтказгич билан боғланади.\n“Кўприкқурилиштаъмирлаш” дирекцияси техник назоратчи-муҳандиси Зафарбек Аҳатовга кўра, туннелнинг кенглиги 26,7 метр, кўприк ости баландлиги эса 5,5 метрни ташкил этади. Лойиҳанинг иккинчи поғонасида 2 та йўл ўтказгич барпо этилиши билан умумий диаметри 329,2 метрли ҳалқасимон йўл ҳаракати ташкил этилмоқда. Учинчи поғонаси эса Махтумқули ва Шарқий аэропорт кўчаларини боғловчи умумий узунлиги 593 метр, кенглиги 26 метр бўлган йўл ўтказгичдир. Унинг 411 метри эстакада, 182 метри эса таянч деворли қисмдан иборат.\n“Қурилиш ишлари 2018 йилнинг бошида бошланган. Бу Ўзбекистондаги биринчи 3 қаватли йўл ўтказгич ҳисобланади. Тиргак деворлари монолит услубида қурилмоқда. Немис технологиялари асосида янгича асфалтлаш ишлари олиб борилмоқда”, дейди Зафарбек Аҳатов.\nБугунги кунда объектда қурилиш ишлари деярли якунланиб, ҳудудда ободонлаштириш ишлари амалга оширилмоқда. Йўл ўтказгич қурилиш ишларига 50 дан ортиқ техника, машина ва механизмлар ҳамда 500 нафарга яқин малакали муҳандис ва ишчи ходим жалб қилинган.\nйўллар Оҳангарон ва Паркент автомобиль йўл ўтказгич\n07 Апрель 19:04 68384\n06 Апрель 20:50 51636\n06 Апрель 13:46 35013\n06 Апрель 07:35 33523\n06 Апрель 23:39 31755


Гўзаллик, авто ва бошқа салонлар етимлар ҳаққини ушлаб қолаяпти...ми? - zarnews.uz\nХарид чекини олишни унутманг, номли акция бошлангандан бери шу ҳолатга эътибор бера бошладим. Айниқса, солиқ тушумини ҳар бир вилоятнинг ўзида қолиши ижтимоий ҳимояга кўпроқ эътиборга сабаб бўлишини билгач, бу воқеа янада эътиборимни тортди. Мисол учун шу йил айнан шу янгилик туфайли вилоятда ўнга яқин оилалар патронат сифатида ота-она қарамоғисиз қолган болаларни қарамоғига олгани, улар ҳар ой моддий қўллаб қувватланиши ҳақида эшитдим. Гап шундаки, патронат оилалар ҳақида ҳуқуқий асос юртимизда 15 йилдан бери мавжуд. Аммо молиявий ҳолат уни амалга оширишга имкон бермаган. Эндиликда солиқ тушумларини ҳар бир вилоятнинг ўзида қолдирилаётгани патронат тизими ишга тушганига имкон яратди. Қолаверса, чин етимлар учун белгиланган қатор имтиёзларнинг ҳаммаси қоғозда эмас, амалда иш бошлаши учун ҳам солиқларнинг ўз вақтида тўланиши ва давлатдан яширилмаслиги муҳим аҳамиятга эга. Буни ҳар биримиз тўғри тушунишимиз ҳамда онгли идрок этишимиз лозим. Ҳозирда вилоятда 50 нафарга яқин чин етимлар уй-жойга муҳтожлиги ҳақидаги фактнинг ўзиёқ солиқ тўловларининг вақтида амалга ошиши лозимлигини кўрсатиб турибди.\nШу нуқтаи назардан харид чекини талаб қилиш бизнинг ижтимоий жиҳатдан фаоллигимизни кўрсатади. Таъбир жоиз бўлса, савоб ишнинг энг юқори кўриниши бу. Тўғри, савдо шохобчаларида харид чекини талаб қилишга нормал ҳолат деб қараймиз. Аммо хизмат кўрсатиш шохобчалари, хусусан, гўзаллик, автомобилларга хизмат кўрсатиш, келинлар салонларида чек талаб қилсангиз, сизга коинотдан тушдингизми, деган маънода қарашади. Бугун гўзаллик салонларидаги бир қанча хизмат турларининг нархи кўпчиликни шошириб қўйиши табиий. Айниқса, марказларда ҳар бир аёл энг камида 50 минг сўмни салонга тўлаб чиқишларини ҳар биримиз биламиз. Аммо чек ҳақида бирор фикр бўлмаган. Автомобилларни тузатиш устахонасида ҳам шу ҳолат.\nЮқоридаги мисоллардан сўнг ушбу салонлар кам таъминланган аҳолининг ризқига шериклик қилаётгандай туюлди. Сизчи, сиз нима дейсиз?


Катта пулларга "учмаган" футболчи ёхуд Сардор Рашидов энди Европада ўз сўзини айтмоқчи\n1 февраль, 2019, 21:10 3987\nУ энди ўз орзусига етишди.\n«Ўзбек Роналдуси» дея аталаётган Сардор Рашидовнинг фаолиятида янги босқич бошланяпти. Олдин хабар бериб ўтганимиздек, энди у Португалиянинг «Насионал» жамоаси шарафини ҳимоя қилади. Осиё Кубоги мусобақаси давом этаётган маҳалда футболчимиз билан шартнома имзоланганди. Лекин терма жамоамизнинг БАА сафари эрта тугаганидан кейин футболчилар ўз клубларига жўнаб кетишди. Шунингдек, терма жамоанинг айрим ўйинчилари ўзлари учун янги клубларга ҳам ўтиб кетишди. Шундай паллада Сардор Рашидовнинг аллақачон «Насионал» клубига қўшилгани ва ҳаттоки, 28 январь куни чемпионат доирасида «Морейренсе»га қарши дебют учрашувини ўтказиши мумкинлиги ҳақида ҳам айтилди. Ўша учрашувда «Насионал» сафарда 1:2 ҳисобида мағлубиятга учради. Аммо Рашидов майдонга тушмади, ўйин қайдномасида ҳам йўқ эди. Чуник у ҳали янги клубига қўшилмаган ва у пайтда Жиззахда эди. Ниҳоят, 31 январь куни Сардор Рашидов ҳамрохи билан Тошкент-Истанбул-Мадрид-Модейра йўналиши бўйича ўз манзилига етиб келди ва янги клубига қўшилди.\nБиз унинг «Насионал» клубига ўтишининг икир-чикирлари ҳақида янада батафсилроқ маълумот беришга уриниб кўрамиз. Бизнингча, унинг маълум муддат ўз уйида бўлганидан кўпчиликнинг хабари бўлмаган ва билмаганлар уни «Насионал»да дебют ўйинини ўтказишини кутишиди. Гап шундаки, Осиё Кубоги мусобақаси якунланганидан кейин футболчи уйига қайтган. Чунки Португалия Европа қитъаси мамлакати бўлгани сабабли у ерда фаолиятини олиб бориши учун яна айрим ҳужжат масалаларини ҳал қилиши лозим эди. Аниқроғи, Сардор «шенген» визаси тайёр бўлишини кутиб турди. Бу ёқда эса «Насионал» клубида янги ўйинчисининг тезроқ сафга қўшилишини интизорлик билан кутишди. Олдинда муҳим ўйинлар кутиб турибди. 3 февралда «Сетубал» билан, 10 февраль куни эса «Насионал»нинг «Бенфика»га қарши жиддий ўйинлари бор. Улар эса Рашидовни ушбу учрашувларгача «Насионал»га қўшилишини ва дебют ўйинини ўтказишини исташмоқда.\nЭнди клуб билан шартнома тузилишидаги воқеаларга янада чуқурроқ ёндашадиган бўлсак, Рашидовнинг олдида яна бошқа вариантлар ҳам бор эди. Айниқса, Португалиядан биргина «Насионал» ўзбек футболчиси учун даъвогар эмасди. Бу борада «Маритиму» Рашидов учун курашда «Насионал» билан жиддий рақобатлашди. Лекин охир оқибат Сардор учун курашда «Насионал» ютиб чиқди. Шуни айтиш керакки, футболчи номидан музокараларни асосан дадаси Ихтиёр ака Рашидов олиб борган. Бунинг устига футболчи бор эътиборини терма жамоа билан бирга Осиё Кубогига қаратгани сабабли бундай ишларга вақти ҳам бўлмаган. Умуман олганда, Сардорга қизиқиш билдирадиган жамоалар асосан дадаси билан гаплашишади. Хуллас, «Насионал» илдамроқ ҳаракат қилди ва Ихтиёр ака билан келишувга эришишгач, улар шартномага имзо чекишни чўзиб юришмади ва ўзлари Португалиядан тўғри БААга етиб келишди. Айтиш керакки, у билан шартнома тузиш масаласи жуда тез юз берди. Аниқроғи, «Насионал» бу борада тезкорлик билан ишлади. Улар ҳам футболчига яна бошқа даъвогарлар борлигини яхши билишарди. Шу боис Осиё Кубоги мусобақаси тугашини кутиб ўтиришмасдан ҳаммасини ҳал қилиб қўйишни хоҳлашди. Бу ёқда эса Ихтиёр ака Рашидов ўғлига ҳамма ишлар ҳал бўлганини ва шартномага имзо чекишда ижозат берди. Клуб президентининг шахсан ўзи Сардор Рашидов билан шартномани тузиш учун Дубайга келгани бу футболчимизга нисбатан ишонч ва умид катта эканлигини билдиради. Яна шуни ҳам қўшимча қилиш керакки, ўзбек футболчисининг «Насионал» билан келишувга эришишида хорижлик агентларнинг ҳам ҳиссаси бўлди. Эътиборли томони шундаки, жаҳонга машҳур скаутлардан бири, Криштиану Роналдунинг дўсти ва агенти бўлган Жорже Мендешнинг ёрдамчиси ҳам «Насионал» клуби президенти билан Дубайга келди ва Рашидов билан шартнома имзолаш жараёнида иштирок этган ҳолда мазкур трансфернинг амалга ошишини қўллаб-қувватлаганини айтиб ўтиш жоиз.\nЯна бир гап: Футболчи учун курашда Осиё клублари, айниқса, араб ва корейслар жуда фаол бўлишди. Янада эътиборли томони, осиёликлар Сардор Рашидов учун катта пулларни таклиф қилишди. Бу «Насионал» таклиф қилган маблағдан анча салмоқли эди. Очиғи, унга айтилган сумма миқдоридан анча-мунча футболчи Европага кетиш фикридан воз кечиб қўя қолади. Лекин Рашидов футболчи сифатида яна олдинга қадам ташлашни, ўйин сифатини кучайтириш мақсадида эканлигини айтган ҳолда у ҳар қандай Осиё клубларининг супертаклифларидан воз кечди. Чунки унинг қарори қатъий эди: фақат Европага кетиш. Шу боис таклиф қилган пули кам бўлса-да, профессионаллик нуқтаи назаридан фаолиятини Европа чемпионатида давом эттириш истаги кучлилик қилди ва бу борада уни фақат қўллаб-қувватласак арзийди. Бунинг устига Рашидов Осиё футболида ўз сўзини айтиб бўлганди. Тўғри, у катта пулларга «учиб» яна араб жамоаларидан бирида тўп суриши ҳам мумкин эди ва агар шундай йўл тутганида уни ҳеч ким айбламасди, чунки бу унинг ҳуқуқи. Лекин Сардор биринчи ўринга пулларни қўйгани йўқ, айтиш мумкинки, ўйинчимизнинг Португалия чемпионатида тўп суриши бу ўзбек футболи учун ҳам манфаатли эканлигини унутмаслигимиз керак. Бир жиҳатга эътибор қаратиш керакки, агар футболчи ўз манфаатини устун қўйганида Европа ҳақида умуман ўйламасди ҳам. Шу кунгача Рашидов билан боғлиқ масалаларда футболимиз учун манфаатли қарорлар эълон қилинган. Масалан, унинг «Бунёдкор»дан Қатарнинг «Ал Жайиш» клубига кўчиб ўтишида араблар икки миллион АҚШ доллари миқдоридаги трансфер суммасини ўзбек клубининг ҳисоб рақамига ўтказиб беришган. Одатда футболимизда ҳали трансферларнинг нархлари ошкор этилмаган ва Рашидов билан боғлиқ вазият эса биринчиси бўлганди. «Бунёдкор» клуби эса Сардорнинг трансферидан жуда яхши даромад кўрди. Кейинчалик эса футболчи «Ал Жайиш»дан БААнинг «Ал Жазира» жамоасига кўчиб ўтди. Ўшанда ҳам Рашидовнинг олдида вариантлари бисёр эди. Масалан, «Ал Айн» унинг учун жиддий курашганди. Аммо «Ал Жазира»га ўтишининг биргина сабаби бор эди, у ҳам бўлса клублар ўртасидаги жаҳон чемпионати билан боғлиқ. Ҳали бирор марта ўзбек футболчиси клублар ўртасидаги жаҳон чемпионатида иштирок этмаган. Рашидов эса ушбу мусобақани деб «Ал Жазира»ни танлаганди, аммо мусобақа давомида гарчи ўйин қайдномасида бўлса-да, уни мураббий негадир майдонга туширмаганди. Унинг навбатдаги қарори ҳам боя таъкидлаганимиздек, ўзбек футболи учун манфаатли қарор бўлганини эслатиб ўтмоқчимиз.\nПортугалия матбуоти ҳам «Насионал»нинг ушбу трансферига катта баҳо берди ва воқеалар ривожини кенг ёритиб боришди. Шунингдек, Осиё Кубоги мусобақаси давомида ушбу трансфернинг амалга оширилганини эшитганлар Рашидовни табриклашди. Жумладан, БАА миллий терма жамоасининг асосий ҳужумчиси Али Мабҳут ўзбек футболчиси билан «Ал Жазира»да биргаликда фаолият олиб боришгани сабабли уларнинг ўртасида дўстона муносабатлар сақланиб қолган. Мабҳут эса Рашидовнинг Португалия чемпионатида тўп суришини эшитгач, у билан учрашиб, ушбу қарорини тўла қўллаб-қувватлаган ҳолда футболчимизга эсдалик совғасини ҳам тақдим этган. Қолаверса, араб журналистлари ҳам ушбу трансферни фаол тарзда ёритишганини ҳам айтиш ўринли бўларди. 27 ёшида Европага кўчиб ўтган футболчимиз шунча саъйи-ҳаракатларга яраша энди ўзининг янги қирраларини очиши ва жамоасининг ишончини қозониши учун астойдил меҳнат қилиши шарт. Бундай жиҳатларни унинг ўзи ҳам яхши тушуниб турибди. Қолаверса, Рашидовнинг Европадаги фаолияти энди янада катта аудитория шаклида футболи ривожланган чемпионатлар ва экспретларнинг нигоҳида бўлади.


MH17 йўловчилари жасадлари Харьковга етказилди - BBC O'zbek\nMH17 йўловчилари жасадлари Харьковга етказилди\nУкраинада учоқ ҳалокати жабрдийдалари жасадлари қолдиқлари исёнкорлар назоратидан ташқаридаги Харьков шаҳрига етказилган.\nМалайзия ҳаво йўлларига тегишли учоқ уриб туширилганига оид айбловлар манзарасида жасадларни топшириш юзасидан халқаро босимлар кучайганди.\nАввалроқ исёнкорлар учоқ "қора қути"сини Малайзия расмийларига беришганди.\n"Боинг 777" русумли учоқ пайшанба куни Украина шарқидаги исёнчилар назоратида остида бўлган ҳудудга қулаб тушган. Учоқдаги 298 инсоннинг барчаси ҳаётдан кўз юмган.\nЖабрдийдаларнинг кўпи Холландия фуқаролари бўлишган. Хабарларда айтилишича, Харьковга етказилган жасадлар қолдиқлари энди нобуд бўлганлар шахсларини аниқлаш учун Холландияга етказилади. Украина ҳукумати жасадларни сешанба куни Ҳолландияга етказиш учун бор имкониятини ишга солишини айтган.\nХалқаро доирада ҳалокат саҳнаси етарлича ўраб олинмагани ва ўта муҳим далиллар йўқолиб кетиши мумкинлигидан хавотирлар билдирилганди.\nҒарб давлатларига кўра, парвоз рақами "MH17" бўлган учоқ исёнкорлар тарафидан Россия тарафидан берилган ракета қурилмаси воситасида уриб туширилганига оид кўплаб далиллар қўлга киритилмоқда.\nАммо, Россия Украина ҳукумати кучларини айблайди.\nАйни пайтда Оврўпо Иттифоқи ташқи ишлар вазирлари Россия Украинадаги исёнчиларни дастаклаётганини айтиб, унга қарши навбатдаги жазо чораларини кўриб чиқиш учун учрашишмоқда. Москва Украина шарқидаги қуроллиларни қўллаб-қувватлаётганига оид айбловларни рад этади.\nБрюсселдаги йиғинда жазо чоралари билан нишонга олинган Россия расмийлари рўйхатини кенгайтириш масаласи муҳокама қилиниши мумкин.\nАммо ҳозирга қадар ОИ Россия иқтисодининг алоҳида соҳаларини тўлалигича қамраб олиши мумкин бўлган жазо чораларини киритишга шошилмаяпти.\nҲам Оврўпо Иттифоқи ва ҳам Қўшма Штатлар Қримни қўшиб олгани ва Украина шарқидаги ноқарорликларнинг бошланиб кетиши ортидан Россияга қарши санкциялар киритишди.\nБи-би-сиЎзбек хизмати билан Whatsapp орқали боғланишни истасангиз, телефонимиз: +44 78-58-86-00-02\nБўлгинчилар халқаро экспертларни "учоқ қулаган жойга қўймаяптилар"\nУкраина исёнчилари "учоқ ҳалокати борасидаги далилларни йўқ қилишмоқда"


Ўзбекистон Республикаси Президентининг расмий веб-сайти – president.uz янги форматда ишга туширилди - AUZ.UZ\nАввало, сайтнинг дизайни бутунлай ўзгаргани кўзга ташланади. Контент жиҳатидан ҳам бойиган ва қўшимча қулайликлар яратилган.\nМасалан, янги сайтда “Президент Администрацияси” бўлими очилган. Унда Президент маслаҳатчилари, Президент Администрациясининг асосий вазифалари, Президент Администрациясининг Ижро этувчи аппарати раҳбарияти, Президент ва Администрация ҳузуридаги ташкилотлари тўғрисида умумий маълумотлар билан танишиш мумкин.\nСайтнинг интерфаоллигини ошириш мақсадида янги функциялар жорий этилган. Масалан, давлат раҳбарининг “Facebook” ва “Twitter” ижтимоий тармоқлардаги саҳифаларига виджетлар ўрнатилган. Яъни, ушбу саҳифаларни “Facebook” ва “Twitter”га ўтмасдан туриб, сайтнинг ўзида кўриш мумкин.\n“Медиатека” бўлимида илгари фақат фотогалерея бор эди. Янги сайтда бу бўлим фотосуратлар билан бойитилиб, фойдаланувчиларга қулай бўлиши учун “Мажлис ва маросимлар”, “Хорижга ташрифлар”, “Қабуллар”, “Ҳудудларга ташрифлар”, “Портретлар” каби тоифаларга ажратилган.\nСайтдаги янгиликлардан яна бири – Видеогалерея. Илгари Президент фаолиятига оид фильм ва видеолавҳаларни фақат Youtube ёки Тelegram платформаларида кўриш мумкин эди. Энди улар веб-сайтнинг ўзида тўртта категория бўйича “TAS-IX” тармоғида жойлаштириб борилади.\nҲужжатлар бўлимида янги “Инфографика” саҳифаси ҳам ташкил этилган.\n“Ўзбекистон Республикаси Президенти виртуал қабулхонаси” порталига ўтиш, Халқ қабулхоналарининг алоқа маълумотларини излаш каби қулайликлар бор.\nЯнги сайт 1 январдан тест режимида ишлай бошлади. Унинг бундан олдинги версияси 2017 йилда ишга туширилган эди.


Йўлларда тирбандлик! | Мулоҳаза қила оладиганлар учун.\nОктябрь 31, 2016 от mulohaza в Мақолалар // 0 Комментариев\nБугун яна ишга кеч қолдим. Ухлаб қолмадим, кеч чиқмадим,автобус кутмадим. Такси тўхтатиб, ҳайдовчи бензин ошганини пеш қилсада, мен ҳам бўш келмай, ойлик маошларимиз ҳали ошмаганини жавоб қилиб, мўлжалимдаги пулга келишиб чиққандим. Ишхонамга атиги икки бекат масофа қолганда, йўлда тирбандлик юзага келган экан. «Ҳали вақтли, улгираман”, дея хотиржам ўтиравердим. Қарасам машина жуда секин ҳаракатланяпти, анча вақт ўтсада, ҳеч қанча масофа босиб ўтилмаган. Қарасам, тирбандлик анчагина масофага чўзилган. Светофор ишламаётганмикин десам, у бизга яшил чироғи билан қараб турибди. Лекин негадир биз тараф ҳеч юрмайди. Аста асабларим ҳам тинчини йўқота бошлади, соатимга қарайману, баттар фиғоним ошади. Ўзимни босишга ҳаракат қиламан, атрофим тўла одам, ҳаммаси ҳам мендек ишга шошяпти. «Шартта машинадан тушиб, пиёда кетсаммикан…», деган ўй ҳам ҳаёлимдан ўтди. Унда аниқ кеч қоламан. Ахир баланд пошнада текис йўлда зўрға юради одам, икки бекат юриш…, асло йўқ, бу айни дамда имконсиз нарса… Мажбур, тақдирга тан бериб, ўзимни тинчлантириб ўтиравердим. Аста -секинлик билан чорраҳага яқинлашиб қолгандик. Ҳаммаси аниқлашди: шошма-шошарлик билан ҳайдовчилар светофор чироқларига амал қилмай, газни босишибди… Тўртталик ва иккиталик йўллар туташган иккита чорраҳада ҳам машиналар бир бирининг йўлларига чиқиб, қимирлай олмай қолишган экан. Иккинчи чорраҳада авария ҳам бўлибди.\nШу пайт йўл патруль хизмати ходимлари ҳам қатор тирбандлик оралаб пиёда етиб келишди. Улар дарров ишга тушиб кетишди. Афсуски, айрим ҳайдовчилар, ҳатто уларга бўйсунишни исташмайдида.\nҲеч кимга йўл бермасада…\nШундай қилиб ишхонамга анчагина кеч қолдим, қарасам мендеклар кўп экан. Эрталабки қизғин суҳбат мавзуйимиз айнан тирбандлик бўлди. Бу ҳам майли, бир йўла бир ҳафта олдинги ёмғирли кунлардаги ижтимоий тармоқларда суратлари машҳур бўлган тирбандликларни ҳам эслаб олдик.\nЎшанда ҳам нақ бир соату 8 дақиқа вақтимни тирбандликда ўтқазиб юборгандим.\nТирбандликка автомобильлар кўпайганлигини сабаб қилиб келтирдигу, лекин менимча бу оммавий қоидабузарлик натижаси!\nМақола 504 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


БУХОРО – “Кўп қаватли уйимиз томидан чакка ўтиб, хонадонларимизни расво қилмоқда”\n20 июн 2019, Тошкент вақти: 16:39\nҒИЖДУВОН. “Бухоро вилояти Ғиждувон тумани Зафаробод шаҳарчаси 20-уйда яшовчилар номидан мактуб ёзмоқдамиз. Кўп қаватли уйимизнинг томи неча йиллардан бери таъмирталаб аҳволда. Ҳар йили чакка ўтиб, хонадонларимиз расво бўлиб кетмоқда. Ширкат раисига неча маратоба мурожаат қилдик, ваъда беради, аммо ижросини пайсалга солиб келади. Ҳолбуки, ширкатга коммунал тўловни мунтазам тўлаб келамиз. Мана, ёғингарчилик кунлари бошланди, қиш яқинлашмоқда. Маҳаллий идоралардан амалий ёрдам кутиб қоламиз”.


Истеъфо эълон қилган Қирғизистон президенти халқдан узр сўради - zarnews.uz\nИстеъфо эълон қилган Қирғизистон президенти халқдан узр сўради\n15 октябрь куни истеъфо эълон қилган Қирғиз Республикаси президенти Сооронбай Жээнбеков 16 октябрь куни мамлакат парламентида чиқиш қилди ва унинг президентлик даврида йўл қўйилган хато ва камчиликлар учун ўз халқидан узр сўради. Бу ҳақда РИА Новости нашри хабар берди.\n“Албатта, фаолиятим даврида хато ва камчиликлар бўлди. Бунинг учун ҳамюртларимдан узр сўрайман. Бироқ халқ олдида менинг виждоним тоза”, деб таъкидлади Қирғизистоннинг собиқ президенти Сооронбай Жээнбеков.\nМамлакат Конституциясига биноан давлат раҳбари истеъфо эълон қилганидан сўнг барча президентлик ваколати парламент спикерига ўтади. Агар парламент спикери ҳам президент вазифасини вақтинча бажаришдан бош тортса, президентлик ваколатлари республика Бош вазири зиммасига юклатилади.\nТақдим этилган сўнгги маълумотларга кўра, Қирғизистон парламенти спикери Канат Исаев 16 октябрь куни президент вазифасини вақтинча бошқаришдан бош тортган.\n“Мен ушбу лавозимни эгалламайман. Парламентда ўз вақтида зарурий қонунлар қабул қилиниши учун бор кучим билан ҳаракат қиламан”, деди у.\nШу тариқа Қирғизистон президентлиги вазифасини вақтинча бажариш вазифаси мамлакатнинг амалдаги Бош вазири Садир Жапаров зиммасига юклатилди.\nТеглар: Қирғизистон Сооронбай Жээнбеков


Америкадаги энг йирик молиявий ташкилот ҳисобланган “Citigroup Inc.” uлобал иқлим ўзгаришининг олдини олиш учун келаси 10 йил мобайнида 50 миллиард доллар маблағ ажратишга қарор қилди. Бош қароргоҳи Нью-Йоркда жойлашган мазкур банк эълон қилган баёнотга кўра, ажратилажак маблағ муқобил энергия ва экологик тоза технологияларни ривожлантириш ишларига сарфланади. Қабул қилинган дастур доирасида “Citi” 5-6 июнm кунлари йирик ширкатkfh вакиллари, сиёсатчилар, олимлар, экологлар ва бошқа мутахассислар иштирокида анжуман ўтказади.\nАвтомобиль ишлаб чиқариш бўйича дунёдаги энг йирик ширкат - “General Motors” АҚШнинг Иқлим ўзгаришининг олдини олишlf ҳамкорлик дастурига қўшилди.\nИқтисодиётнинг муҳим соҳалари вакиллари ва ноҳукумат ташкилотлар ҳамкорликда амалга ошираётган мазкур дастурдан кўзланган мақсад глобал иқлим исиши жараёнини секинлатишдан иборат. “Generаl Motors” харидорларга турли манбалардан энергия олувчи автомобиллар таклиф қилмоқда. “General Motors” ширкати “Е85” каби биоёнилғида юрадиган автомобиллар ишлаб чиқариш орқали сайёрамиз атрофига тўпланиб, иқлим исишига сабаб бўлаётган зарарли газлар миқдорини камайтиришга ҳаракат қилмоқда.\nХитой пойтахти Пекинда охирги 30 йилдан ортиқ вақтдан бери ёз фасли муддатидан олдин келгани кузатилмоқда. Олимлар буни иқлим ўзгариши билан боғлаётир. Охирги беш кун давомида Пекинда ҳаво ҳарорати кундузи Цельзий ўлчови бўйича 22 даражадан пасайгани йўқ. Мамлакат метеорологларининг билдиришича, сўнгги марта пойтахтда бундай ҳолат 1971 йилда қайд этилган.\n7 май куни Пекинда ҳаво ҳарорати 33,5 даражага кўтарилди. “China daily” газетаси хабарига кўра, апрель ойида Хитойда ҳаво ҳарорати ўрта меъёрдан бир даража юқори бўлган. 2006 йил қиши Хитой тарихида энг илиқ қиш фасли сифатида қайд этилган. Хитойлик олимлар келгуси йилларда об-ҳаво янада иссиқроқ келиши ва мамлакатда табиий офатлар тез-тез содир бўлишини башорат қилмоқда.\nТожикистоннинг Сўғд вилоятида сўнгги пайтларда чивин ва пашшалар, умуман ҳашаротлар кўпайиб кетгани кузатилмоқда. Оқибатда минтақада юқумли касалликлар ҳам кўпайиб бораётир.\nМутахассислар фикрича, бунга вилоятда қурбақа ва айрим балиқ турларининг камайиб кетгани, иқлим ўзгаргани сабаб бўлмоқда.\nТожикистон ҳукумати томонидан кўрилаётган чоралар ҳозирча самара бераётгани йўқ.